
<סדר היום:>
<הצעת חוק השידור הציבורי, התשע"ד-2014>
נכחו:

<חברי הוועדה:> 
קארין אלהרר – היו"ר

איתן כבל

חמד עמאר

עיסאווי פריג'

רינה פרנקל

יוני שטבון

תמר זנדברג

מיקי רוזנטל
<מוזמנים:> 
שר התקשורת גלעד ארדן

	דנה נויפלד
	–
	היועצת המשפטית, משרד התקשורת

	חגית ברוק
	–
	לשכה משפטית, משרד התקשורת

	עמית צור
	–
	ראש ענף משרדי ממשלה באגף השכר, משרד האוצר

	אורי אפלבום
	–
	עו"ד באגף השכר והסכמי עבודה, משרד האוצר

	דפנה גלוק
	–
	ייעוץ וחקיקה, משרד המשפטים

	ורד סויד-פאר
	–
	מנכ"לית הרשות לקידום מעמד האישה

	יוני בן מנחם
	–
	מנכ"ל, רשות השידור

	עודד בירגר
	–
	משנה למנכ"ל, רשות השידור

	חנה מצקביץ
	–
	יועצת משפטית, רשות השידור

	מרסיה צוגמן
	–
	עו"ד, סגנית יועמ"ש, רשות השידור

	דדי מרקוביץ
	–
	אומבודסמן, רשות השידור

	איתי נבו לנדסברג
	–
	מנהל מחלקת תעודה, ערוץ 1, רשות השידור

	יואב אשכנזי
	–
	סמנכ"ל גבייה בפועל, רשות השידור

	פאני ביטון
	–
	יו"ר ועד מטה, ועדי עובדים, רשות השידור

	רינה חכמון
	–
	חברת ועד עיתונות וטלוויזיה, ועדי עובדים, רשות השידור

	תמנה עורב
	–
	יו"ר ועד אקדמאים, ועדי עובדים, רשות השידור

	לזר צנדקוביץ
	–
	יו"ר ועד הנדסה רדיו, ועדי עובדים, רשות השידור

	משה שגב
	–
	יו"ר ועד הנדסה טלוויזיה, ועדי עובדים, רשות השידור

	משה ליזמי
	–
	יו"ר ועד עובדי אגף הגבייה, ועדי עובדים, רשות השידור

	ישעיהו קומורניק
	–
	חבר ועד העיתונאים, קול ישראל ירושלים, ועדי עובדים, רשות השידור

	אביגדור דנן
	–
	יועמ"ש, הטלוויזיה החינוכית, משרד החינוך

	קרן הראל הררי
	–
	יועצת בכירה למנכ"ל, הטלוויזיה החינוכית

	ראובן נסים
	–
	יו"ר ועד עיתונאי תפעול, ועדי עובדים, הטלוויזיה החינוכית

	מוסטפא אבו ראב
	–
	ועד עיתונאים, הטלוויזיה החינוכית

	גדי בן יצחק
	–
	ועד העיתונאים 

	נגה בריינס
	–
	מנכ"ל איגוד העורכים, איגוד מקצועות הפוסט פרוד, ארגוני יוצרים ומבצעים

	יוריק בן דוד
	–
	מנכ"ל אקו"ם, ארגוני יוצרים ומבצעים

	אורלי פרוינד מיה
	–
	עו"ד אמ"י, ארגוני יוצרים ומבצעים

	נילי בן גיגי-וולף
	–
	מנכ"לית, האגודה לזכות הציבור לדעת

	גלילה הורנשטיין
	–
	עו"ד מייצגת את ההסתדרות הכללית, ההסתדרות החדשה

	אופיר טל
	–
	עו"ד, יועץ משפטי, אגודת העיתונאים ירושלים

	רונית אקשטיין
	–
	יועצת אגודת עיתונאי ירושלים

	מרדכי קרמניצר
	–
	פרופ', עמית האגודה, אגודת העיתונאים ירושלים

	רותם אברוצקי
	–
	יו"ר, אגודת העיתונאים תל אביב

	יאיר טרצ'יצקי
	–
	יו"ר ארגון העיתונאים

	עומר קידרון 
	–
	כתב גלי צה"ל

	רנין בדיר מנא
	–
	פעילה, המשמר החברתי

	רומן גורביץ
	–
	לוביסט, ועד עובדי הטלוויזיה החינוכית

	גל גולן זילברמן
	–
	לוביסטית, אקו"ם


<ייעוץ משפטי: >
אתי בנדלר
מרב תורג'מן

אביטל סוגפולינסקי

<מנהלת הוועדה:>
עידית חנוכה
<רישום פרלמנטרי:>
ס.ל., חבר המתרגמים בע"מ
<הצעת חוק השידור הציבורי, התשע"ד-2014>
<היו"ר קארין אלהרר:>
בוקר טוב. אני פותחת ישיבה, היום יום רביעי, ה-25 ביוני 2016, ישיבה נוספת של הוועדה המיוחדת לדיון בחוק השידור הציבורי. אנחנו ממשיכים את הדיון שלנו בסעיף 43, טרם השלמנו את הדיון, בנוגע לנטילת סמכויות המנהל הכללי. בעצם עלו מספר שאלות חשובות, עורכת הדין נויפלד, נעשתה איזה שהיא חשיבה בנוגע ל - - -

<דנה נויפלד:>
אני רוצה להציע הצעה פרקטית, אם אפשר. בין כל הדברים שהתגלגלו, ואני לא רוצה עכשיו לפתוח פה את הוויכוח, כי הוויכוח כבר נעשה, אני מציעה לוועדה להשאיר את הנוסח כמו שהוא, הנוסח הממשלתי, אם ככל שיהיו שינויים בעקבות סעיף 65, אם הוא יהיה או לא יהיה, או בנוסחים אחרים, יהיה אפשר להוסיף, אני לא חושבת שזה תיקון לסעיף, אם הוועדה תחליט גם להוסיף שהמגבלה של קבלת עובדים לעבודה תהיה הן מבחינת שיא כוח האדם והן מבחינה תקציבית. ולכן הוועדה יכולה, אם היא רוצה להצביע או לקבל את הסעיף כמו שהוא, ואם יהיו שינויים יהיה אפשר להוסיף אותם. אני לא רואה מגבלה, אלא אם כן היועצת המשפטית של הוועדה - - -

<אתי בנדלר:>
לא, אין לי עם זה בעיה, אבל הייתה שאלה נוספת, האם אתם מעוניינים להציע איזה שהוא תיקון, בהתייחס לנושא של לוחות שידור. 

<דנה נויפלד:>
הדבר היחיד שכרגע אני חושבת, אני לא חושבת שאנחנו יכולים להיכנס לכל הסיטואציות ופה זה עלה, אני חושבת, בצורה חד משמעית, כל הסיטואציות, יכולות לקרות סיטואציות קצה שאני מודה שכרגע אני לא יכולה לפתור אותן. אני חושבת שבסופו של דבר חוק נתון לפרשנות וזה צריך להיות פרשנות סבירה. הכוונה היא ברורה ודברי הכנסת ישמשו גם אור לעיני המפרשים בעתיד. הכוונה היא שאם אנחנו נוריד את הסעיף הזה זה ייצור בעיה. אם אנחנו נחריג באופן מפורש דברים מסוימים זה גם יכול ליצור בעיה לגבי דברים שלא חשבנו עליהם כרגע. בעיניי זה הרע במיעוטו, הגם שזה לא מושלם. 

<היו"ר קארין אלהרר:>
לא, אבל עורכת הדין נויפלד, השאלה הייתה מאוד ספציפית, לגבי ההחרגה של תפקידו כעורך ראשי. במידה שהעניין המסוים הזה נופל לגדר העורך הראשי, מה דין ה - - -

<דנה נויפלד:>
הייתה פה שאלה לגבי אישור לוחות השידורים. בעיניי אין דרך לפרש אחרת, הסמכות בעניין אישור לוחות השידורים היא של המועצה, זה כתוב כבר עכשיו. ככל שהשאלה תהיה בנוגע לאישור לוחות השידורים הסעיפים מסתדרים כי ממילא המועצה היא זו המאשרת, אז לכן לגבי האישור לא צריך לומר. ואז מתעוררים לגבי השאלה הספציפית, לגבי השעות הפרטניות שנידונו כאן. בעיניי, שוב, השאלה אם אנחנו נגרום יותר נזק מתועלת אם נתחיל לפרוט את זה. אני חוששת שאנחנו נגרום יותר נזק מתועלת כאשר ברור מרוח הדברים מה הכוונה. אם היועצת המשפטית תרצה להציע, זו הפררוגטיבה של הוועדה, בעיניי עדיף להשאיר את הנוסח כמות שהוא על מנת להימנע מנזק יותר גרוע. 
<קריאה:>
סליחה, אני לא זוכרת כבר על איזה סעיף אנחנו מדברים. 

<היו"ר קארין אלהרר:>
אני אמרתי בתחילת הדברים, 43. 

<אתי בנדלר:>
קודם כל אני מסכימה שמאוד קשה לשים קו גבול ברור מתי תפקידו כעורך ראשי ומתי כמתווה לוח שידורים ויכול להיות שראוי להסדיר את זה, ובכל מקרה לגופו של אחד הסעיפים הבאים שנגיע אליהם, שלתאגיד השידור הציבורי ימונה יועץ משפטי, אז יהיה צורך במתן חוות דעת. אבל נשאלו שאלות נוספות, אל"ף, האם להותיר בעינו את התפקיד שלו בכלל כעורך ראשי, או להעביר את זה למנהל חטיבת החדשות, זו שאלה עקרונית, ושאלה נוספת שעלתה אגב הדיון, היא מה בקשר לתהליך קבלת עובדים, האם המועצה יכולה להתערב ולומר למנהל הכללי קבל עובד מסוים, אל תקבל עובד מסוים וכיוצא בזה. אני לא זוכרת מי העלה את השאלה הזו. 

<דנה נויפלד:>
קצת קשה לי, כי אם יש הליך לפחות לגבי הליכי מכרז, הרי ברור שלא ניתן לתת הוראות ל - - - המועצה לא יכולה להורות למי שיושב במכרז איך לקבל החלטות, זה ברור, נכון? 
<קריאה:>
אבל כתוב מי לא.   

<אתי בנדלר:>
אבל אל תשכחי שיש עובדים - - -

<חנה מצקביץ:>
- - - ממילא - - -
<דנה נויפלד:>
אני חושבת שאת צודקת. 

<היו"ר קארין אלהרר:>
אפשר לשמוע את ההערה? 

<דנה נויפלד:>
כן, זו הערה טובה של היועצת המשפטית של רשות השידור. מתן הוראה, הסעיף הזה לא נותן אפשרות למועצה לחרוג מסמכויותיה הכלליות. זה לא סעיף שמוליד לה סמכות במקום שאין לה. מקום שהמועצה קובעת מדיניות העסקה כוללת, הרי זה הסעיף שאמרנו כוללת, להבדיל מפרטנית, ואמרנו שהיא קובעת שיא כוח אדם. לבוא ולטעון שהיא יכולה דרך הסעיף הזה להמציא לה סמכויות שלא קיימות, אתי, זה נראה לי מאוד מרחיק לכת. 

<אתי בנדלר:>
אני אגיד לך מה, כשאת אומרת באופן כללי שהמנהל צריך לא רק לפעול לא רק לפי המדיניות אלא גם לפי הנחיות, אז לא כל כך ברור על מה מדובר כשאת מדברת על הנחיות. הנחיות זה משהו - - -

<מיקי רוזנטל:>
ויותר מזה, כתוב 'לעניין מסוים', העניין מסוים לא מפורש. כתוב שהמועצה רשאית להנחות את המנכ"ל לעניין מסוים, וכשהעניין המסוים הזה לא מפורש זה יכול להיות כל דבר ועניין. לכן לפחות צריך או להסתייג באמת בעניין התערבות בנושא - - -

<קריאה:>
אולי עדיף במסגרת סמכויותיו. 

<דנה נויפלד:>
נכון, אפשר לכתוב 'במסגרת סמכויותיו', אם את רוצה. 'המועצה רשאית להורות למנהל הכללי כיצד לפעול לעניין מסוים במסגרת סמכויותיה'. 

<אתי בנדלר:>
בסדר, השאלה היא אם כך למה הכוונה כשאמרת בסעיף 41(1) סיפה, 'ולהנחיותיה'. כי כשאת מדברת על כך שהוא צריך לפעול בהתאם להחלטות המועצה ולהנחיותיה במסגרת המדיניות שהיא קובעת. זאת אומרת זה צריך להיות  - - - 

<דנה נויפלד:>
אתי, שוב, קשה לי הוויכוח הזה, כי הסעיף הזה קיים בחוק החברות ולכן יש לי חשש פה לקבוע הוראה סותרת, הוראה אחרת, מחוק החברות, כאשר המטרה היא להבהיר, המועצה ככזאת פועלת בהתאם לסמכויותיה הכלליות לפי סעיף 12. הסעיף הזה איננו יכול להוליד סמכות נוספת שלא קיימת לה. היא איננה יכולה לקבוע או לתת הנחיות בנושאים שהם נוגעים לעובד פרטני ואופן קבלתו לעבודה, הסעיף איננו יכול להוליד לה סמכות לעשות כן. אני רוצה לבקש - - -
<אתי בנדלר:>
אני רוצה לומר לך משהו בקשר ליחס בין החוק הזה לבין חוק החברות הממשלתיות. ברמה העקרונית אני מקבלת לגמרי את עמדתך, אבל אנחנו כולנו יודעים ונדמה לי שאת אמרת את זה, שברשות השידור היו אין ספור סכסוכים ביחסים שבין הוועד המנהל למנכ"ל. 

<דנה נויפלד:>
אני מבינה את הערתך בעניין הזה. 

<דפנה גלוק:>
אני רוצה לבדוק, כי אנחנו פה נכנסים למערכות יחסים בין אורגניים בתאגיד שהוא אמנם תאגיד מיוחד, אבל מטבע הדברים בכל התאגידים ניטלת השראה מדיני התאגידים הכלליים וזה סעיף שקיים בדיני התאגידים הכלליים ויש לגביו גם פסיקה בדיני התאגידים הכלליים. השאלה אם יש מקום להכניס הוראה, כמו ההוראה הזאת שבמסגרת סמכויותיה, בהתחשב בזה שיש לה סמכות שיורית ובהתחשב בזה שיש כל מיני הוראות פרטניות, ספציפית לגבי העובדים אגב, יש הוראות פרטניות לגבי איך לקבל אותם ולכן אני הייתי מעדיפה לא לגעת בסעיף, ייתכן אפילו שעדיף לי שהסעיף לא יהיה שם. אם הכוונה של הוועדה זה לגעת בסעיף ולשנות את הרישה של הסעיף הייתי שמחה אם היו נותנים לי גם אפשרות לבדוק אם לא עדיף להיות בלעדיו. בכל מקרה הייתי מציעה לא לעשות את זה. 

<אופיר טל:>
אני רק רוצה להעיר שאת מדברת על חוק החברות, זה לא חברה פרטית. 

<דנה נויפלד:>
חוק החברות לא חל רק על חברות פרטיות. 

<אופיר טל:>
פה זה לא חברה פרטית, אני בחברה פרטית יכול למנות בתור יושב ראש הדירקטוריון ובעל השליטה את הבן שלי, להורות למנכ"ל למנות את הבן שלי לתפקיד אני לא יודע מה. זה לא המקרה הזה.

<דנה נויפלד:>
ברור שלא. 

<אופיר טל:>
ברור שזה לא יכול לקרות פה. המועצה לא יכולה להתערב באיוש עובדים ש - - - 

<דנה נויפלד:>
לא, יש פה - - -

<היו"ר קארין אלהרר:>
אבל שאלת שאלה, אמרת הערה- - -  

<אופיר טל:>
אתם לא יכולים לקחת הוראה מתחום עסקי מובהק - - - 

<היו"ר קארין אלהרר:>
עורך דין טל, אמרת משהו, היא רוצה להתייחס, תאפשר לה. 

<דנה נויפלד:>
אנחנו חוזרים אחורה בזמן. יש לנו סעיף בתחילת החוק שמדבר על זה שאנחנו רואים בזה תאגיד שכשר לכל פעולה משפטית וההשלכות של הראייה של היצור הזה כתאגיד - - - אתה רוצה לתת לי להשלים? אני לא יכולה ככה. החוק הזה חל בצד חוקים אחרים. כאשר יש פה הוראה ספציפית בוודאי שהיא גוברת. מדובר בגוף ציבורי וחלים עליו דינים שונים ויש פה הוראות שלמות לגבי איך מקבלים עובדים לעבודה ולא ייתכן לעשות את ההשוואה. מצטערת, משפטית המשוואה איננה נכונה, בין חברה פרטית לחברה הזו. איננה נכונה. 

<אופיר טל:>
אני מסכים, אבל זה מה - - -

<דנה נויפלד:>
לא, אני מצטערת, אני לא מתווכחת איתו. 

<היו"ר קארין אלהרר:>
בסדר, מקובל. 

<תמנה עורב:>
אבל אנחנו רוצים להבין. אני רוצה להבין את הסוגיה הזו ביניהם. 

<דנה נויפלד:>
לא, אני לא בוויכוח, אני מצטערת. 

<תמנה עורב:>
לא ויכוח, אני רוצה לשמוע את הדעה שלך. 

<היו"ר קארין אלהרר:>
בסדר, שמעתי. 

<משה שגב:>
כשזה לא נוח.

<היו"ר קארין אלהרר:>
משה.  

<דנה נויפלד:>
זה נוח מאוד, הדיבור הלא מנומס - - -

<היו"ר קארין אלהרר:>
משה, משה, אפשר להיות - - -

<קריאה:>
הוא שואל שאלה, זה מאוד ענייני, גם בבית משפט יש ויכוח - - -

<היו"ר קארין אלהרר:>
רגע, רגע, אפשר להיות פחות ציניים? אני מאוד אעריך קצת פחות ציניות בוועדה, בסדר? 

<תמנה עורב:>
זה לא ציניות. 

<היו"ר קארין אלהרר:>
עורכת דין נויפלד, בשני משפטים. 

<דנה נויפלד:>
אני מוכנה להסביר שוב. על התאגיד הזה חלה מערכת שלמה של דינים, יש הוראות מסוימות שחלות על כלל החברות, בין אם זו חברה פרטית ובין אם זו חברה ציבורית ובין אם זו שותפות, או כל תאגיד אחר. יש מערכת דינים שלמה שחלה. המערכת שחלה על חברה פרטית לא חלה על הדבר הזה, אבל בכל חברה, גם אם היא פרטית, אגב גם הדינים שחלים על חברה ציבורית הם לא הדינים שחלים על חברה פרטית, וגם החברה הממשלתית, שהיא חברה, לא חלים עליה, לא הדינים של חברה פרטית ולא חברה ציבורית, אלא יש מדרג שלם של דינים שחל. ולכן על התאגיד מהסוג הזה יש הוראות מסוימות שחלות מחוק החברות ויש הוראות ספציפיות שלא חלות. כל מקום שבו החוק הזה קובע הוראות פרטניות, הוא גובר על כל הוראה אחרת, לכן לא חלות על התאגיד הזה הוראות שחלות מחוק החברות לעניין היעדר או היכולת לקבל עובדים בצורה אחרת. פה יש הסדר ספציפי. 

<אופיר טל:>
אפשר לשאול? 

<היו"ר קארין אלהרר:>
לא. 

<אופיר טל:>
אני רוצה לשאול אותה. 

<היו"ר קארין אלהרר:>
אבל הנקודה הובהרה. לחברי הכנסת שמצביעים הנקודה הובהרה.   

<תמנה עורב:>
אבל סליחה- - - 

<היו"ר קארין אלהרר:>
תודה. סעיף 44, בבקשה, עורכת דין גלוק.

<דפנה גלוק:>
(מקריאה): "סעיף 44. חובת דיווח. א. המנהל הכללי יודיע ליושב ראש המועצה בלא דיחוי - - -

<מיקי רוזנטל:>
לא, אבל הסיכום שהם יחזרו עם תשובה בעניין הזה. 

<היו"ר קארין אלהרר:>
כן, עורכת דין גלוק בודקת. 

<תמנה עורב:>
כן, ממש לא ברור. 

<היו"ר קארין אלהרר:>
תמנה. 

<תמנה עורב:>
אבל דברים לא ברורים לי. באמת, אני רוצה להבין את זה. אני לא יושבת כאן סתם - - -

<היו"ר קארין אלהרר:>
אבל אמרו שיחזרו עם תשובה, תמנה. די. 

<תמנה עורב:>
יחזרו עם תשובה, אוקיי, בסדר, אז אני מחכה לתשובה. 

<שר התקשורת גלעד ארדן:>
תשובה על מה? באיזה שאלה? 

<היו"ר קארין אלהרר:>
היא רוצה לבדוק את זה, עורכת דין גלוק. 

<שר התקשורת גלעד ארדן:>
על מה אתם צריכים להחזיר תשובה? 

<היו"ר קארין אלהרר:>
לעניין אם לה - - - 

<שר התקשורת גלעד ארדן:>
סליחה, אם יש אי הסכמה על הפרשנות, אז הפרשנות של המשפטניות של שירות המדינה קובעת, ואם לא מקובל על מישהו, אז שיגייס - - -

<תמנה עורב:>
לא שלא מקובל, אני רוצה להבין את זה. 

<היו"ר קארין אלהרר:>
תמנה, תודה. 

<שר התקשורת גלעד ארדן:>
אם מישהו לא מבין אחרי שמסבירים, אז אנחנו לא אחראים על העניין הזה שהוא מבין או לא מבין. פה זה לא קבוצת הדרכה שעד שלא יבינו כולם אי אפשר להתקדם. 

<תמנה עורב:>
לא, אבל יש כאן סוגיות שעורך הדין המלומד - - -

<שר התקשורת גלעד ארדן:>
זה מה שהוסבר. 

<תמנה עורב:>
עורך הדין אופיר טל לא מבין ואני הקטנה, אם הוא לא מבין, אני הקטנה צריכה להבין? 

<שר התקשורת גלעד ארדן:>
מאה אחוז. 

<היו"ר קארין אלהרר:>
סליחה, סליחה. 

<ישעיהו קומורניק:>
סליחה, מדובר פה, יש פה הגדרה של עובד, מדובר פה על קבלת עובדים.

<היו"ר קארין אלהרר:>
מי אדוני? 

<ישעיהו קומורניק:>
שמי שי קומורניק ואני חבר ועד העיתונאים ברדיו. 

<היו"ר קארין אלהרר:>
מאיזה ארגון אתה? 

<ישעיהו קומורניק:>
מרשות השידור, מהרדיו. 

<היו"ר קארין אלהרר:>
אוקיי. אני ביקשתי מעורכת דין גלוק תשובה לגבי הרישה. אדוני השר, היא תחזור אליי. 

<ישעיהו קומורניק:>
אבל לא קיבלתי תשובה. 

<היו"ר קארין אלהרר:>
אתה קיבלת תשובה באריכות מספר רב של פעמים. אתה לא היית בכל הדיון שהיה אתמול - - - 

<ישעיהו קומורניק:>
לצערי לא מאפשרים לי.

<היו"ר קארין אלהרר:>
לצערי מאפשרים יותר מדי. בסדר? 

<תמנה עורב:>
כי זה לא תואם את קצב ההתקדמות - - -

<היו"ר קארין אלהרר:>
תמנה, תודה. תמנה, די, מספיק עם זה כבר. לא משנה כמה הסברים תקבלו, לפעמים לא מסכימים - - -

<תמנה עורב:>
יש כאן ענייני עובדים ובענייני עובדים, כנציגת ועד עובדים, אני מחויבת לקבל את ההבהרות האלה. 

<היו"ר קארין אלהרר:>
לא, עורכת דין נויפלד, די, אני לא רוצה יותר את ההסבר. שמעתי אותו היטב, הובן לי. עורכת דין גלוק, בבקשה, סעיף 44. 

<חגית ברוק:>
(מקריאה): "44. חובת דיווח. (א) המנהל הכללי יודיע ליושב ראש המועצה, בלא דיחוי, על כל עניין מהותי בתאגיד הנוגע לתפקידי המועצה; היה העניין חורג או עשוי לחרוג ממה שקבעה המועצה לפי סמכותה, יזמן יושב ראש המועצה בלא דיחוי ישיבה של המועצה ויביא לפניה את ההודעה.
"(ב) המנהל הכללי ימסור למועצה דוח על הפעילות השוטפת של תאגיד השידור הציבורי במועדים שקבעה לכך המועצה". 

<דנה נויפלד:>
הסעיף הזה קובע מנגנונים נוספים שיאפשרו, אני חושבת שזה עלה בעבר - - -

<מיקי רוזנטל:>
זה גם לקוח מחוק החברות, אגב? 

<דנה נויפלד:>
כן. אני רוצה שנייה להגיד, זה בשביל קצת להוריד פה את ההתנגדות, אני גם מתנצלת כלפיך, החוק הזה מכיל הוראות נוספות מחוק החברות, שוב, על מנת לאפשר את מנגנוני הבקרה ולהסדיר את היחסים בין האורגנים השונים בתוך התאגיד. הוא חל בצד ההוראות האחרות הפרטניות שמצויות פה. כלומר, אם יש פה הוראה מיוחדת לגבי קבלת עובדים לעבודה אלה ההוראות שיחולו. זה היה בשביל תמנה, בסדר? זה לא בא לגרוע מכך שיש הוראות מסוימות מחוק החברות שנכון להחיל על התאגיד הזה על מנת לאפשר את התנהלותו התקינה. זו הייתה הבהרה לעניין הסעיף הקודם. 

ביחס לסעיף הזה, אלה סעיפים שיאפשרו למועצה לבצע את סמכויות הבקרה שלה באופן אפקטיבי. אחת מהדרכים להבטיח פיקוח אפקטיבי זה שיהיה בידי המועצה מידע רלוונטי. המידע הרלוונטי יגיע אליה על ידי חובת הדיווח שמוטלת כאן על המנכ"ל בנושאים מסוימים, כפי שהסעיף קובע, אם יש עניינים מהותיים, או שהמנהל עלול לחרוג מה - - - דיברנו על הסעיף של ההנחיות של המועצה, יש חובה עליו לדווח על זה ליו"ר המועצה. המועצה גם יכולה לבקש מהמנכ"ל, או זה כבר יותר מבקשה, זו דרישה לדיווח בנושא מסוים. שוב, על מנת שהיא תוכל למלא את תפקידה כגורם מפקח. 

<היו"ר קארין אלהרר:>
הערות? עורך דין טל.

<אופיר טל:>
בשתי מילים, אל"ף, אנחנו פשוט למודי ניסיון מרשות השידור. את היית בוועדת לנדס, אני מניח ששמעת חלק מהדברים, לכן אי אפשר לזה כחברה רגילה. לגבי 44 באופן ספציפי, מהניסיון הנפלא שלנו ברשות השידור, אני מבקש להוסיף חובת דיווח של המנכ"ל לגבי עניינים של ניגוד עניינים אישי שיש לו וגם על קשרים עסקיים שיש לו עם עובדי התאגיד. 
<מיקי רוזנטל:>
אני מתנגד להוסיף את זה בחוק, זה יהיה בנהלים הפנימיים של הרשות. 

<אופיר טל:>
אני אומר לך, אנחנו פשוט למודי ניסיון מר עם זה. 

<מיקי רוזנטל:>
בוא נכתוב גם שכולם יהיו הגונים בחוק, בוא נכתוב שכולם יהיו חרוצים בחוק. מה עוד נכתוב בחוק? זה חוק. 

<אופיר טל:>
חובה לדווח על זה. 

<היו"ר קארין אלהרר:>
סעיף 45, בבקשה. 

<חגית ברוק:>
(מקריאה): "45. השתתפות המנהל הכללי בשידורים. המנהל הכללי לא ישתתף בשידורים, ואולם רשאי הוא להשתתף מעת לעת ובאופן שאינו קבוע בשידורים כמומחה בתחום עיסוקו, בהתאם לנהלים שקבעה המועצה לפי סעיף 12(12)". 

<אתי בנדלר:>
אני רוצה להסביר שלעניין סעיף 12(12) הוועדה הנחתה את משרד התקשורת להביא הצעה אחרת באופן שלא המועצה תקבע את הכללים שעניינם ניגוד עניינים בלי גורם חיצוני. 

<שר התקשורת גלעד ארדן:>
אנחנו נביא. 

<חנה מצקביץ:>
אני חושבת שיש בעיה עם הסעיף הזה. 

<שר התקשורת גלעד ארדן:>
רגע, את רוצה להגיד שחוץ ממך אף מהם לא חושב ש - - - סתם, מעניין אותי לשמוע. אף אחד לא ביקש רשות דיבור. 

<תמנה עורב:>
אז הנה, אני גם רוצה להגיד את זה. 

<היו"ר קארין אלהרר:>
תמנה רצתה לוותר על זכות הדיבור. 

<תמנה עורב:>
לא, לא לוותר, להיפך. 

<היו"ר קארין אלהרר:>
ועכשיו אתה מעורר אותה, אדוני השר. 

<שר התקשורת גלעד ארדן:>
לא, אני דווקא אשמח לשמוע את עמדת העובדים שם, מה הם חושבים על זה. 

<תמנה עורב:>
יפה. סוף סוף. 

<היו"ר קארין אלהרר:>
כן, עורכת דין מצקביץ. 

<שר התקשורת גלעד ארדן:>
נו, אז יש לכם מה לומר? 

<תמנה עורב:>
בטח שיש מה לומר. 

<היו"ר קארין אלהרר:>
רגע, אבל אם אפשר - - -

<שר התקשורת גלעד ארדן:>
לא, אולי עדיף לפני היועצת המשפטית. 

<תמנה עורב:>
לא, אני מכבדת את מקצועיותה. 

<שר התקשורת גלעד ארדן:>
הבנתי, טוב. 

<היו"ר קארין אלהרר:>
עורכת דין מצקביץ, בבקשה. 

<חנה מצקביץ:>
בעצם ברגע שהסעיף הזה נכנס בחוק אז מותר לו להופיע. הסיפה גוברת על הרישא ואני רוצה לתת דוגמאות ממה שקורה היום. מה קורה היום? דברים שלא היו בעבר, אבל המנכ"ל קיבל אישור מהוועד המנהל להופיע בתכניות. יש לו תכנית אישית שכמובן לא נופלת בגדר הסעיף הזה, אבל מצד שני הוא מופיע גם בתכניות של אחרים - - -

<קריאה:>
כתוב 'באופן שאינו קבוע'.

<חנה מצקביץ:>
מה זה באופן שאינו קבוע? בעצם אני חושבת שמוטב שהסעיף הזה לא היה קיים מאשר הוא יאפשר את הדברים האלה ואז אם המנכ"ל ירצה להופיע זה יבוא בפני המועצה או ועדת האתיקה או מי שתחליטו וידונו בדבר הזה, אבל ברגע שהסעיף הזה כך מנוסח - - -

<היו"ר קארין אלהרר:>
למה המנכ"ל צריך להיות בשידורים? זה מה שאני שואלת את עצמי. 

<תמנה עורב:>
שאלה מצוינת. 

<קריאה:>
למה לא? 

<היו"ר קארין אלהרר:>
למה כן? יש לו סמכות כל כך גדולה לגבי העריכה והניהול, למה הוא צריך להיות גם און ליין בשידורים? 

<חנה מצקביץ:>
יש בזה בעיה של - - - ממה שאנחנו רואים ביום יום. 

<היו"ר קארין אלהרר:>
לא, אני ממש מתנגדת לדבר הזה. 

<רותם אברוצקי:>
משיקולים ליברליים חשבתי שלא נכון להתערב. אחרי ששמעתי את עורכת הדין מצקביץ אני תומך במחיקת הסעיף הזה, או לחילופין כתיבה מאוד ברורה, שהמנכ"ל לא ישתתף בשידורים. 

<היו"ר קארין אלהרר:>
אני בעד אמירה מפורשת שהמנכ"ל לא ישתתף בשידורים. ממה ששמעתי אתמול יש לו מעל ומעבר מה לעשות, לא תהיה לו דקה פנאי להשתתף בשידורים. 

<חנה מצקביץ:>
יש פה בעיה של ניגודי עניינים, של העדפה של תכניות מסוימות שבהן הוא יופיע- - -

<היו"ר קארין אלהרר:>
לא, זה פשוט לא יעלה על הדעת. 

<חנה מצקביץ:>
עד חלוקת המשאבים - - -

<תמנה עורב:>
יימחק לאלתר. 

<אתי בנדלר:>
אני רוצה לשקול את ההוראה גם לגבי חבר מועצה, אם כך. 

<היו"ר קארין אלהרר:>
אני באופן אישי אין לי שום בעיה עם העניין הזה, אני פשוט פחות יודעת מה סדר היום של חבר המועצה, עד כמה הוא עסוק באמת בעניין הזה. אם יבואו אנשי המקצוע ויגידו לי, ומיקי, באמת דעתך חשובה בעניין, אני חושבת שצריך לשמור על הפרדה מאוד ברורה בין הדרג הניהולי שמקבל החלטות לבין האנשים שבאים על המרקע - - -

<תמנה עורב:>
או גלי האתר. 

<היו"ר קארין אלהרר:>
חשוב מאוד שהשיקולים יהיו שיקולים מקצועיים גרידא ולא שיקולים של זמן מסך. אבל, מיקי, אני מאוד אשמח לשמוע את העמדה שלך לגבי חברי המועצה. 

<מיקי רוזנטל:>
ראשית, אני לא חושב שזה צריך להופיע בחוק, זה ממש מגוחך, זה צריך להיות נהלים פנימיים של התאגיד. 

<היו"ר קארין אלהרר:>
אבל ההיסטוריה מלמדת ש - - -

<מיקי רוזנטל:>
אני אגיד את דעתי המלאה. ודאי שהעורך הראשי וחברי המועצה לא צריכים לנצל את זמן המסך שעומד ל - - - זה משאב ציבורי, כמו כל משאב ציבורי אחר, והם לא צריכים לנצל את זה לטובתם האישית. ובכל זאת בנהלים הפנימיים של התאגיד הייתי כותב שלעניינים מסוימים שקשורים במועצה עצמה וההופעות יהיו במשורה וכו' וכו' ותו לא. 

<היו"ר קארין אלהרר:>
אבל למה? 

<מיקי רוזנטל:>
אני אגיד לך למה. כולם פה מסתובבים עם כוויות ועם צלקות לגבי הארגון ומה שהיה בו. אם התרבות הארגונית תישאר כמו שהיא הייתה אז לא חשוב מה נכתוב בחוק, אבל תרבות ארגונית, שוב, אני חוזר על זה כמעט כמו קאטו הזקן, בעניין הזה שתרבות ארגונית אי אפשר לקבוע בחוקים, זה לא יעזור. אבל אם זה נורא חשוב, אז אפשר לנסח את הסעיף בצורה כזאת שהמנכ"ל או חברי המועצה יופיעו על המסך רק במשורה ורק בעניינים זה ובאישור בלה בלה - - -

<היו"ר קארין אלהרר:>
אני את המנכ"ל לא רוצה גם במשורה. 

<מיקי רוזנטל:>
לטעמי אין טעם לאסור עליו, כי לפעמים יש עניינים מקצועיים שנוגעים לתאגיד עצמו. מנכ"ל חברת חשמל מופיע בעניינה של חברת חשמל, שיש עניינים של חברת חשמל והוא צריך להופיע לפעמים בעניינה. לאסור עליו לחלוטין להופיע בעניין - - -

<מיקי רוזנטל:>
אבל התפקיד של מנכ"ל חברת חשמל הוא לא אותו תפקיד כמו של מנכ"ל - - -

<מיקי רוזנטל:>
אבל להיפך, מן הסתם בגלל ש - - - תראי, יוקם התאגיד החדש, בסדר? ועכשיו רוצים לקדם אותו. המנכ"ל של התאגיד החדש יוכל להופיע בכלי תקשורת אחרים כדי לקדם את זה - - -

<היו"ר קארין אלהרר:>
ואין לי שום בעיה. 

<מיקי רוזנטל:>
ואת אוסרת עליו באופן דרסטי ומלאכותי להופיע על המסך שלו? אני לא הייתי אוסר את זה לחלוטין, הייתי אומר באישור המועצה, במשורה, בעניינים מובהקים שקשורים - - - לא הייתי שם את זה בחוק, כי זה מביך אותי. זה מביך. כי אם את לא סומכת על שיקול - - -

<היו"ר קארין אלהרר:>
אבל, מיקי, מיקי - - -

<מיקי רוזנטל:>
רגע, תני לי עוד דבר אחד לומר ואני אסיים בזה. אם אנחנו לא סומכים על שיקול דעתו של המנכ"ל בעניין הזה אז איך אנחנו סומכים על שיקול דעתו בכל העניינים שקשורים לערוץ הזה? 

<היו"ר קארין אלהרר:>
מיקי, בעניין הזה דווקא חשוב לי לומר, החוק, כמו כל חוק, לא בא לפתור מצבים שכולם מתנהגים כמו שמצופה מהם. החוק בא לפתור מצבים שבהם אנשים מתנהגים בניגוד למצופה, או למצבי קיצון, ולכן אני לא יודעת, אני לא ראיתי את אבי ניר מתראיין - - -

<מיקי רוזנטל:>
נדיר מאוד, אבל הוא השתמש במסך של ערוץ 2 פעמיים או שלוש, אם אני זוכר, באמת באופן נדיר. 
<היו"ר קארין אלהרר:>
אבל זה קיצון ופחות - - -

<מיקי רוזנטל:>
אבל זה גם קשור לאופי של המנכ"ל, כי המנכ"ל של רשת, למשל, של המתחרה של קשת, היה דן שילון בתקופה מסוימת והוא היה טאלנט והוא הופיע הרבה מאוד על המסך וזה תרם מאוד לארגון, אגב. 

<היו"ר קארין אלהרר:>
כן, אבל הוא היה טאלנט בערוץ מסחרי ופה אנחנו מדברים על שידור ציבורי. 

<מיקי רוזנטל:>
אני משתמש בדוגמה שלך, להראות מצבים שבהם יש לכאורה הצדקה, כי זה לטובת התאגיד. לכן אני הייתי אומר כך, לא הייתי אוסר על זה באופן גורף, הייתי אומר שהשימוש יהיה במשורה, באישור המועצה, אם צריך את זה וכו' וכו', אבל לאסור את זה באופן גורף זה להתערב ממש בשיקול הדעת של אדם שאנחנו מוסרים בידיו שיקול דעת בעניינים הרבה יותר דרמטיים. לכן זה נראה לי מתחום אחר. זה לא שזה מפריע לי, הסעיף, אני חושב שהוא מיותר, כי הוא מקטין . 

<היו"ר קארין אלהרר:>
עורכת דין מצקביץ, את רוצה להשלים? 

<חנה מצקביץ:>
אני רוצה לומר משהו כזה, מה שאומר חבר הכנסת רוזנטל, אלה דברים, למשל חדשותיים, שיש חשיבות בהופעתו של המנכ"ל בעניין מסוים, אבל ההיתר הזה הוא היתר גורף הוא מחלחל גם למטה. מה שקורה בפועל, אם למנכ"ל מותר למה למנהלים האחרים אסור? היום כל מנהל, במקום לנהל את המחלקה שלו ואת החטיבה שלו הוא מקדיש את זמנו לתכניות ולהופעות בטלוויזיה. השימוש במשאב הציבורי הזה הופך להיות באופן לא תקין. 

<יוריק בן דוד:>
יש לי הצעה, 'המנהל הכללי לא ישתתף בשידורים, ואולם רשאי הוא להשתתף באופן חריג ושאינו קבוע בשידורים', והסיפא תישאר כפי שהיא. 
<שר התקשורת גלעד ארדן:>
בסדר, גם אפשר. 

<תמנה עורב:>
אבל למה שלא יתאפק? שיתאפק ארבע שנים. 

<יוריק בן דוד:>
כי אני מעלה על דעתי שיש דיון חשוב - - - 

<מיקי רוזנטל:>
ואם יש משהו חשוב בענייני הרשות שהוא צריך להופיע? 

<יוריק בן דוד:>
כן, יש דיון בנושא תקשורת במדינת ישראל וכן חשוב לשמוע את דעתו. 

<היו"ר קארין אלהרר:>
ואם נאמר שזה בנושאים הנוגעים לניהול תאגיד השידור הציבורי בלבד. רק בנושאים הניהוליים, זאת אומרת שזה קשור קשר הדוק ביותר לתפקידו. 

<יוריק בן דוד:>
אז כתוב 'כמומחה בתחום עיסוקו'. 

<היו"ר קארין אלהרר:>
עורכת דין נויפלד, עמדתך. 

<שר התקשורת גלעד ארדן:>
זו לא עמדה משפטית, גברתי יושבת הראש, זאת - - -

<היו"ר קארין אלהרר:>
בסדר, אני שואלת אם יש לה התנגדות משפטית לעניין. 

<שר התקשורת גלעד ארדן:>
אני חייב לומר שאני אקבל כל הכרעה של הוועדה. 

<מיקי רוזנטל:>
אגב, הניסוח גם היום ב-45 הוא בסדר, הוא לא משתתף בשידורים אלא - - -

<היו"ר קארין אלהרר:>
לא, אבל ה'עת לעת' הזה רחב נורא נורא. 

<מיקי רוזנטל:>
תצמצמו את זה, אין לי בעיה, אני רק אומר שזה לא ייאסר באופן גורף, כי לפעמים זו החלטה שלא צופה פני עתיד. 
<חנה מצקביץ:>
האם ההצעה שהציעה היו"ר בעצם נותנת גושפנקה למה שנעשה היום ב - - -

<מיקי רוזנטל:>
לא נכון, היום יש להם תכניות, למנהל הרדיו יש תכנית קבועה. 

<חנה מצקביץ:>
לא, למה שנעשה היום במסך - - -

<תמנה עורב:>
למנהל רשת ב' יש - - -

<היו"ר קארין אלהרר:>
לא מקהלה, אני רוצה לשמוע רק אותה. 

<חנה מצקביץ:>
למצב של רשות השידור, האם זה נותן גושפנקה לדברים כאלה? אתם אומרים שהוא צריך להופיע בענייני התאגיד. 

<שר התקשורת גלעד ארדן:>
טוב, ברור שלא יכולה להיות לו תכנית קבועה, זה שם אותו בניגוד עניינים, גם איך לשבץ לוח תכניות וכו'. 

<מיקי רוזנטל:>
אנחנו מדברים על מקרים חריגים. אני חושב שזה נדרש.

<היו"ר קארין אלהרר:>
אז אני רוצה להציע את הנוסח הבא: במקרים חריגים ובנושאים הנוגעים לניהול תאגיד השידור הציבורי. 

<קריאה:>
ובאישור המועצה. 

<אתי בנדלר:>
אוקיי, זה יהיה בהתאם לנהלים, לפי סעיף 12(12) ועדיין לגבי קביעת הנהלים - - -

<דנה נויפלד:>
היא אומרת אישור פרטני. 

<אתי בנדלר:>
לפי סעיף 12 (12) אתם עוד צריכים להביא הצעה, ככל שמאפשרים גם לחברי המועצה להופיע באופן חריג ובנוגע למילוי תפקידם, בלבד. ואני חושבת שהנהלים האלה צריכים להיות באישור גורם חיצוני. 

<מיקי רוזנטל:>
אני רוצה לשמוע את דנה, אפשר? תסבירי, יכול להיות שאני לא מבין. 

<דנה נויפלד:>
יש פה דילמה מאוד גדולה. הסיטואציה הכי קשה להתמודד איתה, כי זה עניין אמורפי, זה ענייני ניגודי העניינים, באיזה מצב בו ההופעה בשידורים היא עוברת את הנקודה שבה זה מתחיל להיות בעייתי. מאוד קשה לשרטט על החול את אותה נקודה או את אותו קו. אני מבינה את מה שאתה אומר, את הרצון לבוא ולא לפסול אף אדם, במיוחד אם אנחנו יוצרים פה מערכת שמביאה אנשים מקצוענים, גם במועצה וגם כמנכ"ל ואנחנו מקדישים פה הרבה זמן, כדי שיהיו האנשים האיכותיים ביותר, אז לבוא ולהגיד 'הם איכותיים לכל דבר ועניין, למעט ההופעה שלהם בתוך השידור'. זה טיעון טוב, בגלל זה אני קצת מבולבלת. מצד אחד קל יותר לבוא ולהגיד אל תשים פיתוי, כי להופיע בשידורים זה סוג של פיתוי, כל אחד רוצה, במיוחד אם זה אנשי מקצוע והם טובים בתחומם והם אוטוריטה בתחומם, זה מפתה אותם. אז אתה אומר, אל תשים בכלל פיתוי, אתה יודע, אתה בא לשירות הציבור, לארבע שנים, לא משנה, תקופה כזאת, בעניין הזה אתה מדיר את עצמך, שם לעצמך רף התנהגות גבוה יותר. מצד שני אני מסכימה איתך שלהדיר אנשים טובים  זה לפעמים יכול להיות טעות - - -
<מיקי רוזנטל:>
לא, להגדיר באופן גורף - - - 

<דנה נויפלד:>
אני יודעת, אני אומרת לך למה אין לי את התשובה ההחלטית שאני יכולה להגיד כך. 

<שר התקשורת גלעד ארדן:>
בסדר, אבל אפשר להגדיר את זה. קודם כל בואו לא נשווה בין חבר מועצה למנכ"ל. המנכ"ל קיבל תפקיד שהוא תפקיד חשוב, משמעותי, הוא משפיע על כל השידור, אז אפשר לקבל את זה שאו בכלל לא יופיע, או אם יופיע זה יהיה בחריג ובהתאם ל - - - לא יודע, צריך לצמצם את זה מאוד מאוד. לגבי חברי מועצה לדעתי צריך שנביא לכם איזה שהיא הגדרה על אותו תחום מומחיות שלהם ייחודי או משהו כזה. כי אם בא, כפי שאמרתי, לא יודע, פרופסור למשהו, או, אני לא יודע, אין לי דוגמה כרגע בראש והנושא הספציפי שהוא ידוע בו מתפרסם, הנושא הזה עולה, אז לא עולה על הדעת שהוא - - -

<אתי בנדלר:>
מדען אטום שמשנה - - -

<שר התקשורת גלעד ארדן:>
מדען אטום, אני לא בטוח שהוא יהיה כאן במועצה. 

<דנה נויפלד:>
זוכה פרס נובל ב - - -

<אתי בנדלר:>
למשל. 

<שר התקשורת גלעד ארדן:>
זה צריך להיות מוגדר מאוד מצומצם. 

<אתי בנדלר:>
קודם כל זה צריך להיות ברור שלא ראוי שהמועצה תקבע לעצמה כללי השתתפות של חבריה בלי שיהיה גורם נוסף שיבדוק את הנושא הזה. דבר אחד. דבר שני, יש כאן באמת פיתוי מאוד גדול לאשר לחברי מועצה להופיע במסך. זאת אומרת גם המנכ"ל, גם הדרג הניהולי של התאגיד החדש יהיה מעוניין לתת לחברי המועצה, לגלות רצון טוב הדדי בדברים שטעונים שיתוף פעולה והדברים די ברורים, אני חושבת. לכן אני חושבת שכללי המשחק בנושא הזה צריכים להיות - - -

<שר התקשורת גלעד ארדן:>
לא הייתי אומר שאפילו במצב הפרוץ שקיים בעשורים האחרונים בישראל את תראי מישהו, בגלל שהוא חבר מועצה, נחרת בזיכרונו של הציבור על בסיס כל כך הרבה הופעות. אני לא זוכר דוגמה כזו. 

<אתי בנדלר:>
אבל בשנים האחרונות התופעה הזאת קיימת, חנה? 

<מיקי רוזנטל:>
למנכ"ל הרדיו הייתה תכנית שבועית. 

<שר התקשורת גלעד ארדן:>
לא, אנחנו מדברים על חברי מועצה עכשיו. 

<מיקי רוזנטל:>
גם לחברי המועצה הייתי מגביל את זה מאוד. זה מיותר. 

<היו"ר קארין אלהרר:>
אז הנוסח שהצעתי מקובל? 

<אתי בנדלר:>
אני חושבת שהנוסח שהציעה יושבת הראש  - - -

<שר התקשורת גלעד ארדן:>
לא, גם לאסור, צודק מיקי, שלאסור לגמרי - - - לא יודע, אם יש איזה פרופסור למוזיקה ויש עכשיו איזה דיבייט ציבורי.  

<אתי בנדלר:>
יהיה: 'המנהל הכללי לא ישתתף בשידורים, ואולם רשאי הוא להשתתף באופן חריג בנושאים הנוגעים לניהול תאגיד השידור הציבורי בלבד בהתאם לנהלים שקבעה המועצה לפי סעיף 12(12)', כשגם סעיף 12(12) עוד יעבור תיקון. 

<קריאה:>
שיהיה אישור - - - 

<שר התקשורת גלעד ארדן:>
לא, מה, נכנס מועצה אם יש בערב - - -

<היו"ר קארין אלהרר:>
ראיון קצר? 

<שר התקשורת גלעד ארדן:>
לא, זה מיקי צודק. אם אי אפשר לסמוך עליו שהוא יציית להסדרה שתיקבע, אז מה נשאר? 

<איתי נבו לנדסברג:>
אני רוצה להעיר לגבי דבר שחסר לדעתי בפרק הזה שנגמר תיכף בסעיף 45. לכאורה מקור המידע היחיד של המועצה זה הדיווחים של המנכ"ל ובעצם לכל הדרג המקצועי שמתחתיו אין חובה לבוא ולמסור מידע מקצועי מכלי ראשון למועצה. אני חושב שזה דבר שהוא חסר והוא צריך להיות בתוך החוק על מנת שאחת לתקופה יקבלו דיווח ממנהלים מקצועיים בז'אנרים השונים של השידורים על מנת שיידעו אם המדיניות שלהם מתבצעת. 

<היו"ר קארין אלהרר:>
אבל, איתי, זו החובה הבסיסית של המועצה. כדי שמועצה תוכל לקיים את תפקידה כיאה וכיאות היא צריכה להתייעץ, זו חובה שלה להתייעץ עם כל גורם רלוונטי. 

<איתי נבו לנדסברג:>
בסעיפים הקודמים כתוב שהיא רשאית לקבל מידע, אבל אין מצב שהמנהלים המקצועיים שמתחת למנכ"ל באים לדווח על ביצוע ועל מצב למועצה, לכן אין להם את האינפורמציה, חוץ ממה שהמנכ"ל מוסר. 

<שר התקשורת גלעד ארדן:>
אני מתנגד להצעה הזו. שוב, בהמשך למה שאמר חבר הכנסת רוזנטל, אם רוצים להכניס חוסר סדר בגוף הזה ושמנהלים יתחרו מול המנכ"ל על ליבה של המועצה אז אולי זה רעיון טוב. המנכ"ל הוא זה שאמור למסור את הדיווחים, אם חברי המועצה, שזו אחריותם, מתרשמים שהוא מוסר להם דיווח חלקי או לא נכון, אז החוק קובע במפורש שהם יכולים לבקש את המידע הרלוונטי שהם רוצים והם חייבים לקבל אותו. אבל לקבוע איזה שהיא זכות עקיפה של המנהלים שכפופים למנכ"ל, אני לא חושב שזה נכון, זה לא בריא לארגון. 

<משה שגב:>
דווקא פה אני מסכים עם השר, השר אולי יתפלא, אני מסכים איתו. 

<שר התקשורת גלעד ארדן:>
למה? אני אתמול גם הסכמתי איתך. 

<משה שגב:>
יפה, אתה רואה? אנחנו מתחילים להסכים על דברים, אבל זה באמת עניין שגם במצב שקיים היום ברשות השידור באמת מנהלים שהם לא ברמתו של המנכ"ל, כשיש מתחים, רצים למועצה או לוועד המנהל שקיים היום ויוצרים בעצם טריז וזה מה שהביא אותנו לכל המצב הזה שאנחנו נמצאים בו היום. אז אני חושב בהחלט שצריך להיות סדר בעניין הזה וחברי המועצה לא יכולים לקבל את הדין מכל עובד. 

<היו"ר קארין אלהרר:>
תודה.

סעיף 46. אנחנו מתחילים פרק חדש, בעלי תפקידים מיוחדים, פרק ו'. 

<שר התקשורת גלעד ארדן:>
תגיעי לסעיף 66 ותראי - - - 

<קריאה:>
נכון, הוא לא מגיע לרמתו של יוני בן מנחם, הוא רק יש לו ניסיון, הוא עשה סרטים, סדרות, ויוני בן מנחם לא יודע לקרוא תסריט. נכון. 

<לזר צנדקוביץ:>
אתה עוד הפעם מתנהג לא יפה כשהמנכ"ל יושב פה. אתה פשוט חוצפן. אתה חוצפן. גס רוח. 

<היו"ר קארין אלהרר:>
לזר, די. 

<רותם אברוצקי:>
גם אתמול - - - לא יודע איך הוא התנהג אתמול. 

<היו"ר קארין אלהרר:>
די, רותם, תשתלט על העניין. 

סעיף 46. 

<חגית ברוק:>
(מקריאה): "46. רואה חשבון מבקר. (א) רשות החברות הממשלתיות תמנה לתאגיד השידור הציבורי רואה חשבון מבקר שיבקר את הדוחות הכספיים שלה ויחווה את דעתו עליהם (בסעיף זה – פעולת ביקורת); על מינוי רואה החשבון ועל שכרו יחולו ההוראות לפי סעיף 44 לחוק החברות הממשלתיות בשינויים המחויבים.

"(ב) רואה החשבון רשאי לעיין בכל עת במסמכי תאגיד השידור הציבורי הדרושים לו לצורך מילוי תפקידו ולקבל הסברים לגביהם.

"(ג) רואה החשבון המבקר ישתתף בכל ישיבת המועצה הדנה בדוחות הכספיים שלגביהם ביצע פעולות ביקורת או בישיבת המועצה המתכנסת לפי סעיף קטן (ו).

"(ד) על רואה החשבון המבקר יחולו, בשינויים המחויבים, הוראות סעיף 45 לחוק החברות הממשלתיות והוראות סעיפים 160 ו-161 לחוק החברות.

"(ה) נודע לרואה החשבון המבקר אגב פעולת הביקורת על ליקויים מהותיים בבקרה החשבונאית של תאגיד השידור הציבורי, ידווח על כך ליושב ראש המועצה ולרשות החברות הממשלתיות.

"(ו) הודיע רואה החשבון המבקר על ליקויים כאמור בסעיף קטן (ה), יזמן יושב ראש המועצה, בלא דיחוי, ישיבת מועצה לדיון בנושאים שהובאו לידיעתו. 

"(ז) רואה החשבון המבקר אחראי כלפי תאגיד השידור הציבורי ורשות החברות הממשלתיות לאמור בחוות דעתו לגבי הדוחות הכספיים. 

"(ח) אין בהוראות סעיף קטן (ז) כדי לגרוע מאחריותו של רואה החשבון המבקר לפי כל דין".

<דנה נויפלד:>
אני אסביר. רואה החשבון המבקר הוא שומר סף. הפרק הזה שהתחלנו אותו מדבר על שומרי הסף בתאגיד. אנחנו דיברנו לא מעט על הביקורת והפיקוח של הדירקטוריון, לצד זאת יש לנו גורמים נוספים בתוך התאגיד שאמורים לבחון את התנהלותו התקינה. 

רואה חשבון מבקר בדרך כלל, וזה גם לעורך דין טל, מתמנה על ידי האסיפה הכללית וזאת על מנת לבקר את האורגנים של התאגיד. בתאגיד ציבורי אין לנו בעלי מניות ולכן נדרש גורם חיצוני שהוא זה שימנה את רואה החשבון. התאגיד עצמו, הדירקטוריון  וההנהלה, לא יכולים לבחור בעצמם את הגורם שיפקח ויבקר אותם ולכן נדרש גורם חיצוני. הגורם החיצוני שנבחר כאן הוא רשות החברות הממשלתיות כיוון שהיא עושה כן לעניין חברות ממשלתיות, אז היא כבר מכירה, יש לה נהלים לעניין הזה, יש לדעתי תקנות, יש את אופן בחירת רואי חשבון שנמנים על מאגר שהיא מחזיקה אותו ולכן נבחרה כאן רשות החברות הממשלתיות ככזו שבוחרת את רואה החשבון המבקר, כמו שהיא עושה לגורמים אחרים.

מעבר לזה יש פה רשימה שלמה של סמכויות שמוענקות לרואה החשבון, על מנת שהוא יוכל לבצע ביקורת אפקטיבית על הדוחות הכספיים של התאגיד. יש פה אפשרות שהוא יוכל לעיין במסמכי התאגיד, שהוא יוכל לקבל הסברים לגביהם, שהוא יוכל להשתתף בישיבות המועצה, שוב, אם אתם זוכרים, יש סעיף שקובע את סמכותה של המועצה לאשר את הדוחות הכספיים ולדון בהערות של רואה החשבון המבקר, זה הסעיף שמחייב אותו להשתתף בישיבות ולתת הסברים על הדוחות הכספיים. 
בנוסף, ככל שנודע לרואה החשבון, אגב פעולת הביקורת שלו, על ליקויים, הוא צריך לבוא ולדווח על זה גם ליושב ראש המועצה וגם לרשות החברות, שוב, כי רואה החשבון המבקר מבקר גם את הדירקטוריון, קרי גם את המועצה. לכן על מנת שזה לא יוצנע ואם הוא עושה ביקורת היא לא תישאר רק בקרב המועצה או בקרב היו"ר, יש גם גורם חיצוני שאליו הוא מדווח. זהו, אני חושבת. 

<מרב תורג'מן:>
אולי כדאי להסביר את הסעיפים, סעיף 44 ואת 160 ו-161. 

<דנה נויפלד:>
סעיף 44 זה הסעיף שעוסק במינוי ושכר, זה האופן שבו רשות החברות ממנה רואה חשבון מבקר ככל שזה נוגע לחברות ממשלתיות, אז אותו הסדר יחול כאן. גם לגבי השכר, אגב. הוא נקבע באמצעות - - - 

<מרב תורג'מן:>
יש את הכללים, הכללים שנקבעו באישור ועדת הכספים. 

<דנה נויפלד:>
נכון. זה עוזר כשהיועצת המשפטית הייתה גם בוועדת הכספים. מעבר לכך אנחנו מחילים הוראות נוספות לפי חוק החברות, סעיף 160 ו-161, הם הסעיפים לחוק החברות שמדברים על אי תלות של רואה החשבון המבקר. גם לעניין זה יש תקנות של משרד המשפטים בעניין אי תלות של רואה חשבון מבקר. ו-45 זה סעיף לחוק החברות הממשלתיות שעוסק בחובת דין וחשבון. רואה חשבון של חברה ממשלתית חייב למסור לדירקטוריון. אצלנו זה המועצה, לשרים ולרשות ידיעות בנושא החברה, ככל שיש צורך בעניין הזה, שוב, כדי שאם יש ממצאים שיהיה מי שיפעל לגביהם. 

<היו"ר קארין אלהרר:>
כן, תמנה.

<תמנה עורב:>
רציתי לדעת איך רשות החברות הממשלתיות ממנה את רואה החשבון המבקר. 

<דנה נויפלד:>
יש להם רשימות. 

<תמנה עורב:>
רשימות ככה? פשוט שולפת שם ו - - -

<מיקי רוזנטל:>
לא. את רוצה? אני אמסור לך דוח על זה. אה, יש פה מישהו מהאוצר. היה דוח מבקר המדינה לא מזמן על זה. 

<תמנה עורב:>
ודבר שני, אם הרואה חשבון המבקר הזה - - - סליחה, יכול להיות שאני שואלת שאלות מטומטמות - - - 

<מיקי רוזנטל:>
לא, לא, זו שאלה מאוד טובה, למה את - - - אני לא לעגתי בשום דרך. אני אמרתי שאני מוכן למסור לך על זה, כי אני מכיר את זה. 

<תמנה עורב:>
אוקיי, בסדר. ושאלה שנייה - - - 
<שר התקשורת גלעד ארדן:>
- - - אם זו לא המומחיות שלנו פה? 

<תמנה עורב:>
סליחה? לא שמעתי. 

<היו"ר קארין אלהרר:>
כלום, תמנה, תמשיכי, בבקשה. 

<תמנה עורב:>
ושאלה שנייה, אם הוא נחשב גם כן כחלק מעובדי הרשות החדשה, או התאגיד החדש. 

<דנה נויפלד:>
הוא לא עובד, מה פתאום. זה כל הרעיון, רואה חשבון מבקר הוא חיצוני. אם הוא עובד של הרשות זה פוגע בו מבחינת אי התלות שלו. אין מצב. 

<תמנה עורב:>
טוב מאוד, אז עכשיו איך ממנים אותו. 

<מיקי רוזנטל:>
אני אסביר. רשות החברות הממשלתיות פונה למספר משרדים של עורכי דין כדי שישמשו יועצים משפטיים ורואי חשבון ושיבקרו מאזנים וכו' וכו' של חברות ממשלתיות, וצריך הסמכה מסוימת, גודל מסוים של משרד וכו' וכו' וזה הפול שממנו נבחרים ה - - - אלה משרדים פרטיים. מהפול הזה נבחרים רואי חשבון מבקר חברות ממשלתיות. זה לא אנשים שעובדים בשירות המדינה, אלה חברות פרטיות. לצערי יש מעט מדי כאלה והם לא מתחלפים מספיק, אבל זו כבר לא סוגיה שמעניינת אותה. 

<תמנה עורב:>
לא, זה דווקא כן מעניין אותי. 

<היו"ר קארין אלהרר:>
בואו נתמקד בסעיף, בבקשה. 

<שר התקשורת גלעד ארדן:>
לא נתקן את כל המדינה. 

<רותם אברוצקי:>
השאלה שאני באמת רוצה לחדד, מה שמטריד אותנו בסעיף הזה, במשך שנים היו ניסיונות למנות חשב מלווה מטעם משרד האוצר בתוך רשות השידור. עכשיו, מה שמטריד בעניין הזה, ביקורת זה דבר מצוין ורואה חשבון זה דבר מצוין ובטח לאור התנהלותה של רשות השידור עד היום. השאלה מידת העצמאות ואי התלות של אותו מבקר רואה חשבון במשרד האוצר, שלא ייצא מצב - - - אני אגיד את זה הכי פשוט, שעודד שחר לא יחשוש בערב, זה מה שאני רוצה. זה הכול. 
<דנה נויפלד:>
אפשר להסביר רגע? 

<היו"ר קארין אלהרר:>
בבקשה. 

<דנה נויפלד:>
רואה החשבון המבקר הוא רואה חשבון חיצוני, הוא לא עובד של התאגיד, הוא לא מלווה את התאגיד והוא לא חשב מלווה. 

<רותם אברוצקי:>
למי הוא חייב דין וחשבון? זו השאלה. 

<דנה נויפלד:>
לא, זאת לא השאלה. חשב מלווה הוא גורם פנימי בתוך תאגיד השידור והוא חלק מהרשות שלה הוא חשב. 

<רותם אברוצקי:>
משכורתו, מהיכן מגיעה? שכרו. 

<דנה נויפלד:>
 זה החשב. אלה שתי פונקציות שונות לחלוטין, כל אחד ממלא תפקיד אחר. חשב, שהוא חלק מהתאגיד, ממלא פונקציה של חשב בתוך התאגיד, מבצע את אותן פעולות חשבויות, אם יונתן ירצה להרחיב על החשב הכללי הוא יוכל להסביר מה תפקידו של חשב. רואה חשבון מבקר הוא מבקר את הדוחות הכספיים, שהם מיצגי ההנהלה ומיצגי המועצה לגבי המצב הכלכלי של התאגיד. 

<רותם אברוצקי:>
למי הוא מציג את הדוחות? 

<דנה נויפלד:>
זה כל חברה ציבורית - - - גם חברה פרטית, אגב, יש לה חובות, אבל מצומצמים יותר. הדוחות הכספיים הם דוחות שאחר כך מועלים, כמו שראיתם, לאתר האינטרנט, ומאפשרים את השקיפות התקציבית וההתנהלות התקציבית של התאגיד. על מנת שהציבור יידע, וזה נכון לגבי כל חברה - - -
<מיקי רוזנטל:>
דנה, תני רגע להקשות עלייך בכל זאת. 

<דנה נויפלד:>
אתה יכול להקשות. 

<מיקי רוזנטל:>
בלניקוב בדוח שלו המליץ שרשות החברות לא תפקח בכלל על התאגיד החדש מטעמים שידועים לך, שנמסרו, למה החלטתם בכל אופן ש - -  - זאת אומרת זה לא אתם, זה האוצר, אני מניח, ביקש - - -
<דנה נויפלד:>
לא, אני אסביר. 

<מיקי רוזנטל:>
אז תסבירי למה ההחלטה הגורפת שדווקא רשות החברות תפקח. הרי אפשר באותה מידה, על מנת שיושגו היעדים האלה לבחור רואה חשבון - - -

<דנה נויפלד:>
מי יבחר? 

<מיקי רוזנטל:>
המועצה. 

<שר התקשורת גלעד ארדן:>
זה יותר טוב? 

<מיקי רוזנטל:>
לא, לא אמרתי שזה יותר טוב. בלניקוב נימק, אני לא רוצה לחזור על כל הנימוקים. 

<היו"ר קארין אלהרר:>
רגע, לא להתפרק. דנה, תעני לו על העניין הזה, בבקשה. 

<דנה נויפלד:>
אני רוצה לענות. יש פה כמה פונקציות של רואה חשבון. אולי אני אנסה להסביר את זה ככה, רואה חשבון יכול למלא כל מיני תפקידים, אני מנסה לחזור למושגי יסוד בדיני חברות, כאשר נעשית פעולת ביקורת על הדירקטוריון ועל ההנהלה, אם רוצים שהביקורת תהיה אפקטיבית, הגורם המפוקח לא יכול למנות את המפקח על עצמו וגם לשלם לו את שכרו וגם לקבוע את שכרו וגם להחליט אם מאריכים את כהונתו. אני אסביר מאיפה זה נולד. אנחנו חיפשנו גורם שמבין במינוי של רואה חשבון. חיפשנו, חיפשנו, חיפשנו, גורם שהוא לא תלוי והוא לא קשור ויכול למלא את הפונקציה הבלתי תלויה של מינוי רואה חשבון מבקר. מה שגורם לרואה החשבון המבקר להיות תלוי זו השאלה מי ממנה אותו ומי משלם לו והאם הגורם שמפקח עליו ואם יכול לקיים ביקורת שהיא אפקטיבית, אוקיי? 

<מיקי רוזנטל:>
עד כאן הבנתי. 

<דנה נויפלד:>
ולכן חיפשנו, חיפשנו וחיפשנו מי הגורם ש - - -

<שר התקשורת גלעד ארדן:>
טוב, תמצאו כבר, כי הדיון צריך להתקדם. 

<דנה נויפלד:>
אז מצאנו אותו - - -

<מיקי רוזנטל:>
אבל הבעיה היא שרשות החברות הממשלתיות היא אחד הגופים המבוקרים על ידי הרשות החדשה. 

<דנה נויפלד:>
אבל כל גורם מפוקח על ידי הרשות החדשה. 

<מיקי רוזנטל:>
ואז יש פה איזה לכאורה - - -

<היו"ר קארין אלהרר:>
אין פה לכאורה. מיקי,  באמת אי אפשר למצוא גורם שהוא באמת יפקח שמי שימנה אותו זה מישהו מבפנים. זה לא יעלה על הדעת בכלל. 

<דנה נויפלד:>
אתה רוצה להסביר קצת, יונתן? 

<שר התקשורת גלעד ארדן:>
מה יש להסביר? צריך הצעה אלטרנטיבית, מיקי. 

<מיקי רוזנטל:>
אין לי. 

<היו"ר קארין אלהרר:>
די, באמת, מיצינו. מיקי, הדיון מוצה. 

<מיקי רוזנטל:>
אין לי הצעה - - -

<היו"ר קארין אלהרר:>
באמת די. זה הדבר הכי טריוויאלי שנדון כאן. 

<מיקי רוזנטל:>
זה לא אני, זה בלניקוב כתב. 

<היו"ר קארין אלהרר:>
בלניקוב בוודאי מבין גם את העניין הזה.

<שר התקשורת גלעד ארדן:>
מה הוא כתב? 

<היו"ר קארין אלהרר:>
די, זהו. 

<מיקי רוזנטל:>
שלא ראוי שרשות החברות הממשלתיות תפקח עליו. 

<היו"ר קארין אלהרר:>
אני לא מבינה את האמירה הזו. 

<שר התקשורת גלעד ארדן:>
אני לא זוכר שזה היה כתוב. 

<היו"ר קארין אלהרר:>
גם אני לא זוכרת. 

<מיקי רוזנטל:>
בוא אני אראה לך. 

<היו"ר קארין אלהרר:>
כן, גברתי. מי גברתי? 

<אורלי פרוינד מיה:>
אני תוהה אם בסעיף קטן (ה), כשנודע לרואה חשבון מבקר על ליקויים, האם יש לו גם חובה לדווח לשר על הליקויים, מכיוון שבסעיף 45 לחוק החברות הממשלתיות רואה החשבון המבקר של חברה ממשלתית צריך גם לדווח לשר הממונה על ליקויים. אז השאלה אם גם פה אין מקום שהשר הממונה יקבל גם דיווח. הייתי רוצה לשאול את דנה. 

<היו"ר קארין אלהרר:>
אמרנו שאנחנו רוצים להוציא את השר. 

<קריאה:>
להוציא את השר.

<אורלי פרוינד מיה:>
כי לכאורה סעיף קטן (ד) אומר שהוראות סעיף 45 לחוק יחול בשינויים המחויבים, אבל בסעיף קטן (ה) לא כתוב שהוא צריך לדווח לשר. השאלה האם על הליקויים צריך לדווח גם לשר. התשובה היא כן? אוקיי, כי בסעיף (ה) כתוב לא לשר. 
<חמד עמאר:>
למה לא לדווח לשר? אני יכול להבין? 

<היו"ר קארין אלהרר:>
השר הוא הממונה, זה מאוד לגיטימי לדווח לשר, למה לא? 

<דנה נויפלד:>
סעיף 45, החלנו את הסעיף כדי ליצור אחידות. החלנו את זה דרך סעיף 45. 

<אורלי פרוינד מיה:>
אז אולי יש מקום לכתוב בסעיף קטן (ה) בצורה מפורשת שצריך לדווח לשר, כי לכאורה בסעיף קטן (ה) אין - - -

<היו"ר קארין אלהרר:>
זה הסעיף עצמו, 45, אומר. 

<אופיר טל:>
אל"ף, אנחנו מסכימים עם הסעיף ועם העיקרון שלו, זה סעיף חשוב. מה שמטריד אותנו ואולי כדאי לשאול את היועצת המשפטית, עד היום העסק לא עבד במובן הזה שלא הצליחו לבקר את הזה, השאלה אם זה מביא שינוי. 

<היו"ר קארין אלהרר:>
רק זה לא עבד? כל היתר עבד נהדר? 

<אופיר טל:>
אני מתקן, גם זה לא עבד. אני אשמח לשמוע את היועצת המשפטית, אם היא חושבת שזה הפתרון, כי אנחנו יודעים בדיוק מה היה אז. 

<היו"ר קארין אלהרר:>
עורכת דין מצקביץ, ממש בקצרה.

<חנה מצקביץ:>
אני חושבת שזה סעיף טוב. היום יש רואה חשבון שמבקר את הדוחות הכספיים והוא נבחר על ידי הוועד המנהל, שאני חושבת שזה בעייתי והעצמאות שיש לו פה, ואני לא רואה במנגנון הפיקוח של רשות החברות הממשלתיות, הרי היא עובדת לפי כללים מסודרים וזה לא המעורבות של הרשות, אני חושבת שזה דבר טוב. 

<שר התקשורת גלעד ארדן:>
צריך לזכור עוד דבר. רשות החברות פה לא יכולה להשפיע על מניעת העברת תקציב לרשות השידור. אם יש חשש כזה, אם יש חשש כזה, אולי בחברה ממשלתית אחרת, אז יש לה סנקציות אל מול ההעברות התקציביות מהאוצר. פה סך המשאבים שיעמדו לרשות השידור הציבור נקבע בחקיקה ראשית. רשות החברות, מבחינת הפיקוח, אם היא רואה שנעשים שם מעשים, עבירות על החוק, גניבת כספים, טוהר מידות, מכרזים לא ראויים, דברים שלצערנו היו בדוחות מבקר המדינה בשנים האחרונות, אין מה לעשות, אז אני חושב שברמה הזאת אנחנו צריכים לברך על כך שיהיה פיקוח חיצוני הדוק. 

<חמד עמאר:>
אני חושב שבסעיף 46(ה) חייבים להוסיף 'ולשר הממונה'. 

<היו"ר קארין אלהרר:>
אבל זה חלק דרך סעיף קטן (ד). 

<חמד עמאר:>
למה לא עושים שזה יהיה באופן ברור? למה להתחיל לחפש את הפרשנות? אני חושב שצריך להוסיף את זה, לא צריך להתחיל לחפש פרשנות 'ולשר הממונה'.

<היו"ר קארין אלהרר:>
אבל זה לא טעון פרשנות. 

<חמד עמאר:>
כן, למה צריך לחפש את הסעיף לפני? אם זה בסעיף 45 מה זה מפריע?

<היו"ר קארין אלהרר:>
זה אותו דבר, זה פשוט לא להאריך את החוק, זה הכול. 

<חמד עמאר:>
הרבה דפים יש כאן, להוסיף את שתי מילים, זה לא יגרע. 
<היו"ר קארין אלהרר:>
בסדר גמור, תוסיפו. 

<דנה נויפלד:>
איפה את רוצה להוסיף את זה? 

<היו"ר קארין אלהרר:>
בסיפה של - - -

<אתי בנדלר:>
'לשר, ליושב ראש המועצה ולרשות החברות הממשלתיות', בסעיף קטן (ה). 

<היו"ר קארין אלהרר:>
עורכת דין ברוק, סעיף 47, בבקשה. 

<חגית ברוק:>
מקריאה: "יועץ משפטי. 47. לתאגיד השידור הציבורי יהיה יועץ משפטי אשר יהיה עובד תאגיד השידור הציבורי".

<יוני שטבון:>
אני אשמח להתייחס. נראה לי נכון, לא נראה לי, אני בטוח, לאור הלקחים, גם המציאות עצמה וגם בחברות אחרות, שיועץ משפטי חשוב שיהיה קצוב בזמן. גם יועץ משפטי שהוא אמון על לבקר ולהוות גורם שהוא מלווה את המערכת - - -

<היו"ר קארין אלהרר:>
הוא לא מבקר. 

<יוני שטבון:>
לא, אני אומר מבקר, מפקח ומלווה, כל הפונקציות האלה יחד, חשוב, בשביל הניהול התקין, בשביל הנראות, גם הציבורית לאורך זמן, שהוא גם יהיה קצוב בזמן, כמו שמנכ"ל וגורמים אחרים, אנחנו רוצים שיהיו קצובים בזמן. נראה לי נכון לקצוב את זה לשש שנים, אפשר לקבוע פה בוועדה בתיאום עם השר. נכון, כל הדיון הזה הוא בעצם - - -

<שר התקשורת גלעד ארדן:>
לא, אני לא - - -

<היו"ר קארין אלהרר:>
עם כל הכבוד, למה השר צריך להיות מתואם עם מינוי היועץ המשפטי? 

<יוני שטבון:>
לא דיברתי על השר, אמרתי להציע זמן. תציעו אתם, אני לא רוצה לקבוע את הזמן, לא אמרתי שהיועץ המשפטי - - - 

<שר התקשורת גלעד ארדן:>
היום, למיטב ידיעתי, יש קציבת כהונה של יועצים משפטיים של משרדי ממשלה. 

<היו"ר קארין אלהרר:>
כמה זמן? 

<דנה נויפלד:>
שבע שנים. 

<אתי בנדלר:>
- - - המועצה יכולה לקצוב את הכהונה של - - - 

<יוני שטבון:>
אני רוצה להסביר. החוק הזה במהותו - - - היושבת ראש, ברשותך, וגם עורכת דין בנדלר, החוק הזה במהותו הוא הבראה של תהליך שכולם מדברים עליו ושמים פה הרבה סעיפים והרבה משפטים שעניינם ניהול תקין ונראות ציבורית, למרות שבדרך כלל לא כותבים אותם. אני מבין שיש נורמה שנקבעה לקיצוב בזמן של יועצים משפטיים, שבע שנים, שמעתי פה עכשיו, למה צריך לכתוב את זה? כי כל מהות החוק הזה נובעת מכך שיש רצון לרדת לפרטים הכי קטנים, כמו בשיח שנמצא פה, שהוא בריא, לייצר ניהול תקין, נראות ציבורית נכונה וכו'. הרבה דברים נכתבו כאן, למרות שבדרך כלל הם נורמות אחרות, כמו בסעיף הקודם, כדי לייצר פה - - - ודווקא בסוגיה הזו נראה לי כן חשוב שייכתב בצורה ברורה הקצבת הזמן, שזו נורמה שהיא קיימת, אין פה המצאה חדשה, חשוב לגבי היועץ המשפטי. כמו פונקציות אחרות, אגב, לא בשונה מאף מקום.

<היו"ר קארין אלהרר:>
לי פחות נוח, בגלל שאין תקדים לדבר הזה בחקיקה אחרת. 

<חמד עמאר:>
אני חושב שאנחנו צריכים ללכת לכיוון הזה גם בחקיקות אחרות בקשר ליועץ משפטי ותפקידים בכירים שלא ייתקעו באותן חברות לשנים רבות ואז אנחנו רואים מה שקורה. לכן אני גם בנושא הזה הולך עם חבר הכנסת יוני, שצריכים להגביל בזמן, להקציב לו זמן, שבע שנים. 

<אתי בנדלר:>
מה הנימוק שעומד מאחורי הדברים? למה לא להשאיר את זה לשיקול דעת המועצה? 

<שר התקשורת גלעד ארדן:>
את רוצה? אז אני אנמק, אם כבר שאלת. 

<אתי בנדלר:>
נמק, אדוני. 

<שר התקשורת גלעד ארדן:>
קודם כל אפשר לשאול את השאלה הזאת, למה צריך גם לקצוב למבקר המדינה, ולמה, אם הוא מצוין, למה להפסיד אותו אחרי שבע שנים? למה לקצוב לנשיא המדינה? למה לקצוב להרבה אחרים? אני מציע שבאמת פעם גם היועצים המשפטיים יישבו ככה עם עצמם בלילה ויחשבו קצת גם כן למה, אבל אם חייבים להסביר את זה, אז אני אסביר. יועץ משפטי זה עמדה עם הרבה מאוד כוח והשפעה, אני לא אתן עכשיו את הנאומים שלי בנושא הזה, ומטבע הדברים גם אנשים לפעמים שכאילו ממונים עליהם, לפעמים לא נוח להם, גם אם הם חושבים שהתפקוד - - - מקרה דמיוני כן? אני עוד לא נתקלתי עד היום ביועץ משפטי לא טוב, אבל נניח שהייתי נתקל אז יכול להיות שהיה לי קצת יותר חשש להגיע איתו לעימותים ומחלוקות ולהעלות אותם כלפי מעלה כי בשוטף אני זקוק לו מאוד מאוד מאוד. אז אני חושב שזה דבר ראוי, שזה לא יהיה תלוי בהחלטות של אנשים. שבע שנים, זה לא מסגרת קדנציה - - -

<היו"ר קארין אלהרר:>
אני שואלת, ואם הוא יועץ משפטי ממש ממש לא טוב? 

<שר התקשורת גלעד ארדן:>
לא, זה לא אומר שאם הוא קטסטרופה כזאת אז לא פונים ליועץ המשפטי לממשלה והוא יכול לבדוק את הדברים וכו'. אבל יועץ משפטי אמור להיות בלתי תלוי. זה לא דבר של מה בכך להפסיק כהונה של יועץ משפטי וטוב וכך, אני מסכים, צריך מאוד לחזק את העצמאות שלו. 

<קריאה:>
למי כפוף היועץ המשפטי? 

<שר התקשורת גלעד ארדן:>
ליועץ המשפטי לממשלה, בלבד.

<היו"ר קארין אלהרר:>
אני רוצה להקשות בעניין. 

<שר התקשורת גלעד ארדן:>
מקצועית, בשיקול דעתו. 

<יוני שטבון:>
זה דיון יותר רחב. 

<היו"ר קארין אלהרר:>
רגע, אני רוצה להקשות. לי זה לא כזה עקרוני, אבל אני חייבת לומר, אם היועץ המשפטי, שזה תפקיד שהוא תחת אחריות וזה מינוי של התאגיד עצמו, אז המבקר הפנימי זה משהו שהוא הרבה יותר לא נוח, אז למה שם אנחנו לא קוצבים את זה בזמן? 

<שר התקשורת גלעד ארדן:>
קודם כל יכול להיות ששווה לחשוב גם על זה. לא אמרתי שלא. 

<יוני שטבון:>
חשוב, במיוחד בתהליך שאנחנו עושים, גם בנראות הציבורית וגם במהלך ההבראה, דווקא שפונקציות משמעותיות יהיו מוקצבות בזמן. היועץ המשפטי הוא פונקציה משמעותית, לטוב ולרע. 

<היו"ר קארין אלהרר:>
אני חושבת שהמבקר הפנימי הוא יותר משמעותי. 

<יוני שטבון:>
אז יכול להיות שזה נושא לדיון נוסף. 

<חמד עמאר:>
אני חושב בנושא של היועץ המשפטי, צריך שתהיה לו עצמאות. הוא לא יכול להיות תלוי רק במועצה ואז המועצה תחליט אם להאריך לו את הזמן, לא להאריך לו את הזמן, להגביל אותו בזמן. לכן אנחנו צריכים לבוא לכאן - - -

<אתי בנדלר:>
האם אדוני, חבר הכנסת, מציע, במקביל לקציבת כהונה גם לעגן בחוק את עצמאותו ואת מחויבותו של התאגיד הציבורי לפעול לפי חוות דעתו? 

<שר התקשורת גלעד ארדן:>
ולמנות אותו למנכ"ל, ושהוא יהיה המנכ"ל. 

<חמד עמאר:>
אנחנו לא התכוונו לשים אותו כמנהל של התאגיד ומנהל של ההנהלה. אנחנו התכוונו שהוא יידע שהוא עצמאי, לא המועצה היא שמאריכה לו את הזמן, יש לו את העצמאות שלו, יש לו את הזמן המוקצב שלו, של שבע שנים. 

<אתי בנדלר:>
אבל העצמאות שלו עדיין לא מעוגנת כאן, וזו הייתה ההערה שלי. 

<יוני שטבון:>
עורכת דין בנדלר, אני אתייחס לדברים. 

<שר התקשורת גלעד ארדן:>
היא מעוגנת מכוח מערכת - - - איך אומרת עורכת דין נויפלד? מערכת שלמה של נורמות וכללים שחלה במשפט הציבורי. 

<יוני שטבון:>
עורכת דין בנדלר, אני חש שכאילו בין הדברים יש שפה שאנחנו מנסים, או מישהו פה מנסה, לייצר הפחתה של הכוח של היועץ המשפטי. זה לא הנושא, אני רוצה לשים את הדברים בצורה הכי ברורה שיש, בגלל זה הדיון על העצמאות זה דיון כללי שקיים בכלל בכל הסוגיה של היועצים המשפטיים. אני מדבר בשפה שכבר התחלנו תהליך ברור של הבראה שמנסה לייצר פעם אחת בנראות הציבורית ופעם שנייה בניהול התקין, שתפקידים משמעותיים יהיו קצובים בזמן. זה לא קשור בכלל, זה כמו המנכ"ל וכמו תפקיד אחר. 

<אתי בנדלר:>
אני רוצה לומר משהו. פורסם תזכיר חוק, מטעם הממשלה, לגבי תאגידים ציבוריים בכלל. אינני יודעת אם יש שם התייחסות לקציבת כהונה של יועץ משפטי. לדעתי החלטת הממשלה הייתה שלא לקצוב את הכהונה של יועצים משפטיים בחקיקה, אבל אני אשמח לשמוע את גב' גלוק לעניין הזה, אבל בכלל מה ההתייחסות של תזכיר חוק של תאגידים ציבוריים לגבי מעמדו של יועץ משפטי, האם למשל עצמאותו מעוגנת באותות תזכיר. 

<דפנה גלוק:>
כן, התזכיר לא מתייחס לקציבת הכהונה, הוא כן קובע כל מיני הוראות שקשורות ל - - - קודם כל ככה, תזכיר התאגידים הציבוריים לא מחייב שיועץ משפטי יהיה עובד התאגיד, התאגידים הם שונים, תאגידים סטטוטוריים שונים זה מזה. ברשות השידור אין ספק, לנוכח היקף התאגיד וגודלו, חובה שיהיה. מבלי קשר, התזכיר מעגן את חוות דעתו של היועץ המשפטי של התאגיד וקובע שכאשר מדובר בעובד התאגיד הפרשנות היא הפרשנות המוסמכת מבחינת התאגיד לגבי המצב המשפטי, שזה מה שמקובל גם במדינה. 

<יוני שטבון:>
זאת אומרת זה מעוגן? 

<דפנה גלוק:>
חוות הדעת תהיה מחייבת. יש שם גם אפשרות לקביעה אחרת מאת היועץ המשפטי לממשלה במקרה ש - - - 

<היו"ר קארין אלהרר:>
אז אני לא הבנתי, את מתנגדת? 

<אתי בנדלר:>
לא, אני חושבת שאם הוועדה רוצה לקצוב את כהונתו של היועץ המשפטי של התאגיד, במקביל צריכים קודם כל לאמץ את ההוראות האלה שמדברות על כך שחוות דעתו של יועץ משפטי - - - אם אתה רוצה שהוא יהיה עצמאי ואם אתה רוצה לעגן את ה - - -

<יוני שטבון:>
עובדה שיש.

<אתי בנדלר:>
זה תזכיר זה עדיין לא מחייב. אי אפשר רק לקצוב את כהונתו בלי לומר גם משהו על מעמד ה - - -

<יוני שטבון:>
יש מושג שנקרא ברי ושמא. ברי זה שליועצים המשפטיים יש את העצמאות. זו הנורמה המקובלת, אגב בכל המערכות, זה דווקא הקטע הפחות בעייתי. 

<אתי בנדלר:>
הנורמה היא גם לא לקצוב את הכהונה בחקיקה, אלא בהחלטה של המוסמכים לכך, אבל אם אדוני מציע, ואני אומרת לך שעמדת הממשלה, כפי שאני מבינה, באה לידי ביטוי לגבי יועץ משפטי של תאגיד בתזכיר. זה שהוא אכן רק תזכיר בינתיים, הוא אפילו לא הצעת חוק. 

<יוני שטבון:>
בקציבה לא. זאת אומרת דווקא בקציבה אנחנו צריכים לכתוב את הנושא שכבר הממשלה בכל מקרה מקדמת בתפיסה הוליסטית, לא רק בנושא הזה. פה זה פחות בעיה.

<אתי בנדלר:>
אז אדוני רוצה רק את החלק שהוא יידע שהוא הולך הביתה, בתום כהונתו, אבל לא לעגן את - - -

<יוני שטבון:>
לא, אבל אני מבקש, היושבת ראש, זה דו שיח לכאורה כאילו שיש פה איזה מתקפה. אני ממש רוצה לרדת מהשיח הזה. 

<אתי בנדלר:>
לא, אז אפשר גם - - -

<יוני שטבון:>
לא נעים לי, אני מדבר עם היועצת המשפטית, כאילו היא תוקפת אותי.

<אתי בנדלר:>
אני אומרת, אם הוועדה מבקשת לקצוב את הכהונה, אני לא מתנגדת לעניין הזה, אני רק אומרת שצריכים במקביל גם לעגן את ההוראות האחרות שמוצעות כרגע בחוק התאגידים הציבוריים, שאינני יודעת מתי זה יהפוך לחוק, אם בכלל, זה דבר אחד. ודבר שני, לומר אותו דבר לגבי מבקר הפנים, זאת אומרת צריך אולי לקצוב את הכהונה של  - - -

<חמד עמאר:>
אני חושב שהקצבת זמן לתפקידים בכירים כמו יועץ משפטי ומבקר, זה בריא לארגון. היום אפילו בעיריות, כשאתה הולך לעירייה ורואה שהגזבר או יועץ משפטי יושב עשרים שנה שם - - - חבר כנסת הוא נבחר, אם הבוחר לא ירצה אותך בעוד ארבע שנים אתה לא תהיה נבחר. יש הבדל בין חבר כנסת למישהו שמתמנה או מקבל תפקיד. 
<אתי בנדלר:>
כן, אבל אני רוצה להפנות את תשומת לב אדוני לכך שבחוק הרשויות המקומיות יש חוק ספציפי לגבי ייעוץ משפטי, חוק הרשויות המקומיות, ייעוץ משפטי. החוק הזה הוא כבר משנת 75' ושם יש הוראה, למשל, איזה עסקאות טעונות חוות דעת. יש יותר בשר לתפקיד הזה. זאת אומרת קביעה בחוק מה אסור לעשות בכלל בלי לקבל חוות דעת של יועץ משפטי. 

<חמד עמאר:>
אנחנו לא מדברים על מה מותר לו לעשות או מה אסור לו, אנחנו לא דנים בנושא הזה, אנחנו דנים בהגבלת זמן לשבע שנים. שיועץ משפטי יידע שהוא נכנס לתפקיד, הוא לא תלוי באף אחד, הוא צריך - - -

<אתי בנדלר:>
אני הייתי מציעה, כיוון שגב' מצקביץ היא עתירת ניסיון, אולי נשמע ממנה על מעמד היועץ המשפטי ברשות, כפי שהוא בא לידי ביטוי היום, כדי שהוועדה תחליט בהתאם לכך אם יש צורך או אין צורך לעגן הוראות נוספות. 

<מיקי רוזנטל:>
כן, אבל מה שהיה ברשות השידור זה לא דגם לשום דבר. זאת אומרת שם הייעוץ המשפטי נע במעגלים שלא שייכים לרשות בכלל. זאת אומרת היועצת המשפטית הייתה ממליצה דברים והיו עושים דברים בלי קשר וכו' וכו', אבל בסדר, בואו נשמע. 

<חנה מצקביץ:>
קודם כל קצת קשה לי לדבר על התפקיד, אבל מאחר שאני פורשת לגמלאות תוך חצי שנה אז זה כבר לא נוגע אליי, אז אני יכולה לומר את הדברים. אני חושבת שאם אתם מדברים על עצמאות ואני לא רוצה להתייחס לקציבת הכהונה - - -

<היו"ר קארין אלהרר:>
אבל זה העניין. 

<חנה מצקביץ:>
אם מדברים על עצמאות ה - - -

<מיקי רוזנטל:>
זו הייתה ההצעה. 

<חנה מצקביץ:>
אם המטרה לעגן את עצמאות הייעוץ המשפטי מהבחינה הזאת שבאמת הוא יוכל לעשות את עבודתו ללא תלות, אז אני חושבת שחשוב מה שאתי אמרה, להכניס את הסעיף הזה, כי זה לא דבר של מה בכך. אצלנו עד היום היה שפרשנות של היועץ המשפטי היא שקובעת, ובמקרים של חילוקי דעות צריך לפנות ליועץ המשפטי לממשלה, זה לא היה דבר ברור. גם כשהדברים נכתבו במפורש, למשל במסמכי ניגוד עניינים, כשהיה צריך - - - הדברים האלה מעוררים הרבה מחלוקות ובעיות. אני חושבת שאם קוצבים את הכהונה אז יש מקום באמת, שממילא זה לא משנה דבר, הרי ממילא זה הכלל, כמו שאמר השר, אז אני חושבת שכדאי - - -

<מיקי רוזנטל:>
כמה שנים כיהנת בתפקידך? 

<חמד עמאר:>
אלה שני - - -

<חנה מצקביץ:>
אני כיהנתי בתפקיד - - - 

<שר התקשורת גלעד ארדן:>
רגע, תנו לה לסיים. 

<חנה מצקביץ:>
- - -  שיחסית למה שקורה ברשות השידור, לעובדי רשות הדיבור, אבל הייתי בהרבה מקומות לפני זה. 

<חמד עמאר:>
אלה שני דברים נפרדים. יש תזכיר הממשלה, תזכיר החוק של הממשלה שעכשיו מתחיל לרוץ ויש את הדברים שאנחנו אומרים, שיועץ משפטי - - -

<היו"ר קארין אלהרר:>
בסדר, אבל לטענתה, אני שמעתי את הדברים שלה, היא אומרת, אם כבר רוצים לקצוב את התקופה חשוב לשמור על העצמאות בתקופה הזאת. למה זה בעיה? 

<מיקי רוזנטל:>
כן, אבל יש פה גם בעייתיות. אני מבין את הצד הזה. אגב, אני לא רואה את הקשר דווקא בין קציבת הכהונה ל - - - 

<שר התקשורת גלעד ארדן:>
גם אני לא רואה, אין שום קשר.

<מיקי רוזנטל:>
אני לא מבין את הקשר בין שני הערכים - - -

<חמד עמאר:>
מה, אם לא נקציב לו הוא לא יהיה עצמאי? 

<שר התקשורת גלעד ארדן:>
זה נקרא 'בהזדמנות חגיגית זו'. זה הקשר. 

<מיקי רוזנטל:>
שנייה, אני באמצע. בהזדמנות חגיגית זו. אני לא רואה את הקשר. אבל אם כבר רוצים לדבר על עצמאות אז יש גם קושי בזה, כי אם העורך הראשי שומע את דעתך, לצורך העניין, המשפטית, לא יכול להיות שדעתה של היועצת המשפטית או היועץ המשפטי לרשות תגבר על דעתו של המנכ"ל. 

<היו"ר קארין אלהרר:>
לא, זה לא אמור, הם לא בתחרות. 

<מיקי רוזנטל:>
לא, לפי העניין הזה - - -

<אתי בנדלר:>
לא, סליחה, אני רוצה להסביר. 

<היו"ר קארין אלהרר:>
אוקיי, שמענו - - -

<שר התקשורת גלעד ארדן:>
אני רוצה להוסיף עוד משפט וגברתי תחליט מה היא רוצה לעשות עם הסעיף הזה. אני רוצה להמשיך את מה שאמרו כאן חלק מחבריי. דווקא קציבת הכהונה היא הרבה פעמים זו שנותנת את העצמאות ומחזקת את היועץ המשפטי, או בכלל בעלי תפקידים. כי אם אדם יודע שחתמו איתו חוזה לשלוש או ארבע שנים והחוזה הזה צריך אחר כך להתחדש, ואינני יודע מי תהיה הסמכות במועצה שיוחלט שהיא מחדשת או לא, בכל זאת זה לא שירות המדינה שנושא היועצים המשפטיים עובדי מדינה מתנהל ישירות מול היועץ המשפטי לממשלה והצוות שלו, אז דווקא ידיעה של אותו יועץ שזה שבע שנים ולא יותר מזה, ואני גם לא מקבל את המדינה שאחרי זה הוא הולך הביתה, יועץ משפטי טוב לא צריך ללכת אחרי זה הביתה, הוא יכול לעבור, ההיפך, לתפקידים אולי בחברות עוד יותר גדולות, אם הוא טוב. דווקא הידיעה הזאת שומרת בשיקול דעתו על העצמאות. הוא לא מנסה למצוא חן בעיני אף אחד, הוא לא צריך לקנות אף אחד שיתמוך בהארכת כהונתו ואני כן חושב שיש בזה גם פן שמחזק את העצמאות שלו. ברור שזה נושא מאוד גדול ומשמעותי. אני לא יודע, לא הצלחתי להבין למה למשל בחוק אפשר לקצוב את כהונתו של מבקר המדינה אבל לא את כהונתו של יועץ משפטי, מבחינת סוג התפקידים, אבל ההחלטה של הוועדה. 
<יוני שטבון:>
אני כן מבקש, גברתי, לקצוב בזמן את תפקיד היועץ המשפטי לממשלה. באותה אווירה של כל החוק, לא יותר מכך ולא באווירת הדברים שנאמרה פה מקודם. 

<היו"ר קארין אלהרר:>
אוקיי, אז נוכח הקריאות של חברי הכנסת בוועדה אני מבקשת לקצוב את תקופת כהונתו של היועץ המשפטי. 

<מיקי רוזנטל:>
אבל מה עם שאר נושאי התפקידים? אז כל נושאי התפקידים. כל שומרי הסף, גם המבקר וגם זה. אין היגיון להבדיל בין שומר סף אחד לשני. 

<חמד עמאר:>
את רואה החשבון לא ממנה המועצה. 

<שר התקשורת גלעד ארדן:>
מיקי, מבקר פנים, עמדתו איננה קובעת אם משהו שעכשיו עומד לקרות או רוצים לבצע הוא יתבצע או לא יתבצע. הוא בא בדיעבד, הוא אומר האם הנוהל היה תקין, האם לא תקין, איזה לקחים צריך להפיק. כמו שאמרה עורכת דין מצקביץ. אם יועץ משפטי קובע שהחלטה מסוימת איננה חוקית אז היא איננה חוקית, המנכ"ל לא יכול להגיד שזה כן חוקי. 

<אתי בנדלר:>
מפנה את תשומת לבי עורכת דין תורג'מן שבהתאם לכללים, לפי חוק החברות הממשלתיות, כהונתו של רואה חשבון מבקר קצובה בזמן. 

<דנה נויפלד:>
הוא לא דיבר על המבקר הפנימי. 
<היו"ר קארין אלהרר:>
אני יכולה רק לשמוע מה הנוסח בתזכיר? עורכת דין גלוק, אפשר לשמוע מה הנוסח בתזכיר לגבי קציבת זמן? 

<דפנה גלוק:>
אין נוסח בתזכיר לגבי קציבת כהונה. 

<אתי בנדלר:>
לא לגבי קציבת כהונה, לגבי מעמדו ומעמד - - -

<דפנה גלוק:>
בחוות הדעת המשפטית, בנוסח של הסעיף שהופץ? 

<אתי בנדלר:>
כן. 

<דפנה גלוק:>
פרשנותו של היועץ המשפטי שהינו עובד התאגיד הציבורי בשאלה המשפטית היא הפרשנות המוסמכת מבחינת התאגיד הציבורי לגבי המצב המשפטי הקיים, אלא אם כן קבע אחרת היועץ המשפטי לממשלה. 

<היו"ר קארין אלהרר:>
לנוכח הבקשה של חברי הוועדה וההסברים שניתנו נראה לי שדי נכון לקצוב את הכהונה של היועץ המשפטי. 

<אתי בנדלר:>
לא, בסדר, השאלה אם את רוצה גם לאמץ לתוך החוק הזה את הסעיף שמעוגן היום בתזכיר החוק. 

<חמד עמאר:>
לא, הממשלה מקדמת את זה, זה תזכיר של הממשלה, חוק של הממשלה, נחכה עד שהממשלה תחוקק את החוק, אין מקום להכניס אותו. אנחנו לא יכולים ללכת צעד אחד קדימה לפני הממשלה, כשהממשלה מקדמת חוק. 

<אתי בנדלר:>
מאה אחוז, אני רק אפנה את תשומת הלב עוד מעט לסעיפים, שמוצע לעגן אותם כאן בהצעת החוק ושמקורם בתזכיר התאגידים הציבוריים, באותו תזכיר. זאת אומרת שכאן מציעים לעגן חלק מהסעיפים שנמצאים באותו תזכיר. 

<יוני שטבון:>
זה נושא מהות באמת והדבר השני זה נושא של ניהול תקין. זה בשני מישורים. 

<היו"ר קארין אלהרר:>
גם ניהול תקין הוא מהות, חבר הכנסת שטבון. 

<דפנה גלוק:>
אני שוב אומרת, ההערה שהעלתה היועצת המשפטית של הוועדה זה משהו שאנחנו נתקלנו בו ואנחנו נתקלים בו בתאגידים ציבוריים. העיגון של הרישא של הסעיף שאומרת שהפרשנות היא הפרשנות המחייבת מבחינת המצב המשפטי זו פרשנות שבתי המשפט כבר נוטים לאט לאט, היא מטפטפת לתוך בתי המשפט, היא מופיעה גם בכתיבה המשפטית, יש ערך רב בעיגון ולכן אני מציעה בכל זאת, אם הוועדה מוכנה, לקבוע שפרשנותו של היועץ המשפטי בשאלה משפטית היא הפרשנות המוסמכת מבחינת תאגיד השידור, לגבי המצב המשפטי הקיים.

<אתי בנדלר:>
אלא אם כן קבע היועץ המשפטי לממשלה אחרת. 

<דנה נויפלד:>
הרישא היא עיקרון שאני לא חושבת שאנחנו נתנגד פה מבחינת ה - - - זאת אומרת זו התפיסה שמצדיקה את הפסיקה, לא? 

<היו"ר קארין אלהרר:>
לא, אבל זה גם הדבר שנעשה בשטח, לא? אתם מתנגדים לזה? 

<חמד עמאר:>
כן, אני מתנגד לזה. 

<היו"ר קארין אלהרר:>
למה? 

<חמד עמאר:>
אני חושב שיש תזכיר חוק של הממשלה, אני מחכה עד שהממשלה תקדם את החוק. אני כאן מדבר על הקצבה של זמן. כמו שאמר השר, יועץ משפטי לא הולך הביתה אחרי שבע שנים אם הוא מסיים את התפקיד שלו. יועץ משפטי טוב יוצא לעוד מקום עבודה ועובד במקום אחר, לכן בין קציבה לבין להכניס תזכיר חוק של הממשלה עכשיו בתוך החוק שלנו ולהקדים את הממשלה זה הבדל אדיר. 

<היו"ר קארין אלהרר:>
תודה. 

עורכת הדין ברוק, סעיף 48. 

<נילי בן גיגי-וולף:>
מה אורך הכהונה המוצע? 

<היו"ר קארין אלהרר:>
אנחנו קצבנו את זה לשבע שנים. 

<חמד עמאר:>
כמו יועץ משפטי במשרדים ממשלתיים. 

<נילי בן גיגי-וולף:>
שבע שנים וזהו? 

<חגית ברוק:>
(מקריאה): "48. מבקר פנימי. (א) המבקר הפנימי של תאגיד השידור הציבורי יהיה עובד תאגיד השידור הציבורי.
"(ב) הוראות חוק הביקורת הפנימית, התשנ"ב-1992 (בסעיף זה – חוק הביקורת הפנימית) יחולו בשינויים אלה: 

"(1) על אף האמור בסעיף 5(ד) לחוק הביקורת הפנימית, יושב ראש המועצה יהיה הממונה על המבקר הפנימי;
"(2) בלי לגרוע מהוראות סעיף 6 לחוק הביקורת הפנימית המבקר הפנימי יגיש דין וחשבון על ממצאיו למועצה ולוועדת הביקורת, ובכלל זה דין וחשבון שנתי;

"(3) על אף הוראות סעיף 7(א) לחוק הביקורת הפנימית המבקר הפנימי יגיש לוועדת הביקורת הצעה לתכנית עבודה שנתית, או תקופתית, שהוכנה בהתייעצות עם המנהל הכללי, לצורך בחינתה לפי סעיף 21(ב)(3); ועדת הביקורת תגיש את תכנית העבודה לאישור המועצה בצירוף הצעותיה והמלצותיה והמועצה תאשרה בשינויים הנראים לה;

"(4) בלי לגרוע מהוראות סעיף 7(ב) לחוק הביקורת הפנימית רשאית ועדת הביקורת, בשים לב לתכניות העבודה המאושרות, להטיל על המבקר הפנימי משימות של ביקורת פנימית נוספות על הקבוצות בתכנית העבודה".

<דנה נויפלד:>
הסעיף הזה מעגן את המבקר הפנימי של התאגיד ומחיל עליו את חוק הוראות הביקורת הפנימית בשינויים שרובם מחמירים ביחס אפילו לקיים בחוק הביקורת הפנימית. הוא קובע את מי שיהיה הממונה על המבקר הפנימי והוא יושב ראש המועצה והוא קובע הסדר ספציפי לעניין הגשת הדוח על ממצאיו והדוח לפי ההצעה שלנו יוגש גם למועצה וגם לוועדת הביקורת. בנוסף, דיברנו על זה כבר בעבר, לעניין אישור תכנית העבודה על ידי ועדת הביקורת, אז גם כאן אנחנו עוסקים בהכנת ההצעה של תכנית העבודה של המבקר הפנימי, היא תהיה בהתייעצות עם המנהל הכללי. ועדת הביקורת, דיברנו גם על התפקידים שלה ביחס לרואה החשבון המבקר, היא זו שמגישה את תכנית העבודה לאישור המועצה, היא מצרפת גם את ההצעות וההמלצות שלה והמועצה היא זו שמאשרת אותה. דובר בעבר על היחס בין המועצה לבין המבקר הפנימי, אז זה מעוגן בסעיף הזה. חוץ מזה יש כמובן גם סמכות לוועדת הביקורת להטיל על המבקר הפנימי משימות נוספות מעבר לאלה שקבועות בתכנית העבודה, אם היא מגלה שיש ליקוי או בעיה שהיא מעוניינת שהיא תיבדק, יש כאן סמכות שהיא גם תוכל להטיל משימות ספציפיות. 

<מיקי רוזנטל:>
המבקר לא יהיה גם האומבודסמן, נכון? 

<דנה נויפלד:>
לא, זה נציב קבילות הציבור. 

<היו"ר קארין אלהרר:>
הערות? 

<דנה נויפלד:>
נשמעה פה שאלה מדוע המבקר הפנימי נכון שגם הוא יהיה קצוב, אז זה מסיבה שהיא קצת שונה מזו שהציג השר לעניין היועץ המשפטי. המבקר הפנימי, אמנם הוא פנימי, אבל יש חשיבות בריחוק שלו מהגוף שאותו הוא מבקר. ככל שמבקר פנימי נמצא יותר שנים כחלק מתוך התאגיד, אז יש לו, שוב, מבלי להטיל דופי באף מבקר פנימי, הוא נהיה יותר פנימי. אז זה גם לשיקול דעת הוועדה, אם היא חושבת שנכון לשמור על העצמאות. השאלה אם יש שוני לעניין המבקר.

<היו"ר קארין אלהרר:>
אם קצבנו, אז גם פה אני חושבת שראוי לקצוב. פה אפילו אולי יותר. 

<תמנה עורב:>
יש לי הערה.

<היו"ר קארין אלהרר:>
רק שנייה. 

<שר התקשורת גלעד ארדן:>
אני בכלל בעד תחלופה, גם של עורכי דין, בפרטיים שעובדים עם רשות ה - - - רשות החברות חטאה בזה הרבה שנים. 

<היו"ר קארין אלהרר:>
וגם, אדוני השר, אני חושבת שאם קצבנו בעניינו של היועץ המשפטי, גם כאן ראוי ואולי אפילו טיפה יותר. 

כן, תמנה? 

<תמנה עורב:>
רציתי להעיר שיש עכשיו דיון בוועדת הביקורת של הכנסת בעניין מבקרים פנימיים ולכן אני חושבת שמן הראוי לא לדון בסעיף הזה עכשיו כל עוד הם - - -

<היו"ר קארין אלהרר:>
אני חולקת על דעתך. 

<תמנה עורב:>
בכל זאת הייתי רוצה שזה יירשם, שאנחנו רוצים לדחות את הדיון בזה עד שיתקבלו ה - - -
<היו"ר קארין אלהרר:>
אני חולקת על דעתך בעניין הזה, תודה. ההערה נשמעה, שקלתי ופסלתי. 

<נגה בריינס:>
אני לא מכירה את חוק הביקורת הפנימית, אבל יש גם שם מחויבות להגיש תוך זמן מסוים את הדוח על השנה הקודמת? 

<דנה נויפלד:>
יש שם עניין של תוך כמה זמן דנים. החוק חל, זאת אומרת הוראות חוק הביקורת חלות ויש שם הוראה לגבי המועד שממנו והלאה צריך לקיים את הדיון בדוח של מבקר הפנים, ההוראות האלה חלות מכוח ההחלה של חוק הביקורת הפנימית ולדעתי זה 45 יום. 45 יום מיום הגשת הדוח הממונה על המבקר הפנימי צריך לקיים את הדיון וההוראות האלה חלות. 

<עיסאווי פריג':>
דנה, אולי בסעיפים שסוגיית חוק הביקורת הפנימית חל אני רוצה לשמוע את החוק של הביקורת. 

<דנה נויפלד:>
מיד נגיד לכם. 

<נגה בריינס:>
יש לי עוד שאלה, בנוגע לשקיפות של הדוח שמוגש. 

<עיסאווי פריג':>
סעיף 6 בחוק הביקורת הפנימית, מה הוא אומר? 

<דנה נויפלד:>
אם אתה שואל, אני מניחה שיש פה שאלה מכשילה. 

<עיסאווי פריג':>
לא, לא, אני רוצה - - -

<יוני שטבון:>
זה מקרה שהיה, זה לא קשור לשום דבר אחר. 

<דנה נויפלד:>
סעיף 6 בחוק הביקורת הפנימית, עניינו דיווח. הוא מונה את החובה של המבקר הפנימי להגיש דוח לממונה על ממצאיו. החוק שלנו פה קובע הסדר מיוחד לעניין סעיף 6, במקום סעיף 6, הוא אומר: 'בלי לגרוע מזה שהוא צריך למסור את זה לממונה, הוא גם ימסור את זה למועצה וועדת הביקורת'. אני אסביר. לפי חוק הממונה על המבקר הפנימי הוא יושב ראש המועצה, זו פסקה (1). לפי פסקה (2) - - -

<היו"ר קארין אלהרר:>
רק בקצרה, אם אפשר לתת לו פשוט את הסעיף? 

<דנה נויפלד:>
אבל הסעיף שבחוק הזה - - -

<עיסאווי פריג':>
לא, זה לא עניין לתת, מרגע שזה - - -

<דנה נויפלד:>
אני אגיד קצר, מדברים פה על יותר גורמים מאשר חוק הביקורת הפנימית בכלל. 

<עיסאווי פריג':>
יפה מאוד. אני רוצה להעיר על הנקודה - - -

<מיקי רוזנטל:>
יש פרסום של הדוח? יהיה פרסום ציבורי של הדוח? 

<היו"ר קארין אלהרר:>
רגע, הוא היה באמצע, מיקי. 

<עיסאווי פריג':>
אני רוצה להגיע לנקודה. בסעיף 46, עמדתי היא שלא צריך להיות כפוף לחוק החברות הממשלתיות, זו עמדתי, בשביל להתנתק כמה שיותר. אני אומר את דעתי ואני חושב שזה לא בסדר שזה ככה, בסעיף 48, כאן יש שתי אופציות, נותנים שתי אופציות. אני אשתמש בהן מתי שטוב לי, האופציה הראשונה חוק ביקורת פנימית, והאופציה השנייה שאני בא בסעיפים 1, 2, 3, 4 ומוסיף עוד מערך ביקורת נוסף. נכון? 

<דנה נויפלד:>
אני אסביר. חוק הביקורת הפנימית חל על משרדי הממשלה וגופים ציבוריים. לגוף הזה יש ועדת ביקורת, מה שהסעיף שלנו עושה, הוא אומר, אתה לא צריך למסור את זה לממונה שהוא יושב ראש המועצה אלא לגורמים נוספים, ועדת הביקורת, המועצה, על מנת שידונו. הכוונה היא לאפשר דיון ממצה על הדוח של המבקר הפנימי. זאת הכוונה. 
<עיסאווי פריג':>
האם חוק הביקורת הפנימית לא ממצה? 

<דנה נויפלד:>
לא, כי אין ועדת ביקורת. 

<עיסאווי פריג':>
לא ממצה. חוק החברות הממשלתיות כן ממצה? בסעיפים קודמים? 

<קריאה:>
הוא לא עוסק בנושא - - - 

<עיסאווי פריג':>
הוא לא עוסק בנושא ביקורת, אבל עוסק בנושא סמכויות. 

<דנה נויפלד:>
לא, של מבקר - - -

<עיסאווי פריג':>
זה לא מבקר פנים. 

<היו"ר קארין אלהרר:>
עיסאווי, אבל הם אומרים לך שזה רק משלים. 

<עיסאווי פריג':>
אני משליך דברים. יש שני דברים, אני משליך. 

<דנה נויפלד:>
הבנתי מה אתה שואל. 

<עיסאווי פריג':>
אני יודע שזה לא עוסק. 

<דנה נויפלד:>
הבנתי. ההוראות פה מחמירות. ההוראות שאנחנו קבענו כאן הן הוראות שמחמירות על חוק הביקורת הפנימית. 

<עיסאווי פריג':>
וזה מגביר את התלות של הרשות בממשלה ובמוסדות הממשלה. 

<דנה נויפלד:>
לא, מה פתאום? 

<היו"ר קארין אלהרר:>
מה הקשר? 

<עיסאווי פריג':>
יש קשר.

<דנה נויפלד:>
יש פה שני סעיפים שונים. הדיון על סעיף 46 כבר היה, זה מדבר על רואה החשבון המבקר, זה מה שאתה מעיר, זה גורם חיצוני שכל מה שהרשות עושה, היא ממנה אותו. זהו. עכשיו אנחנו מדברים על המבקר הפנימי ועל החוק שחל ואנחנו מחילים פה הוראות יותר מחמירות אפילו ביחס לקיים בחוק הביקורת הפנימית. 

<רינה פרנקל:>
השאלה האם מבקר פנימי אמור להיות עובד תאגיד? 

<דנה נויפלד:>
כן, התשובה היא כן. 

<רינה פרנקל:>
אז יש איזה שהוא ניגוד פה, כי יכול להיות שמבקר צריך להיות חיצוני לא רק בעניינים כספיים, אלא גם ב - - -

<דנה נויפלד:>
אני אסביר את ההבדל. מבקר פנימי נולד בתור גורם שהתאגיד עצמו משתמש בו בשביל לבקר את פעולותיו. למועצה אין דרך לבוא ולבקר את מה שקורה בתוך התאגיד, אפילו המנכ"ל לא יכול לשלוט כשיש חברה גדולה כזאת בכל פרט, בארגון של 700 עובדים. למבקר הפנימי יש תכנית עבודה והוא אמור לבחון סוגיות בתוך - - - 

<רינה פרנקל:>
אני מכירה את זה, כמו בכל משרד ממשלתי. 

<דנה נויפלד:>
בדיוק. עדיין הדרך לשמור על העצמאות שלו והיכולת שלו - - -

<רינה פרנקל:>
זה גם כן, זו בעצם ביקורת תלויה במנכ"ל, הוא עובד כפוף למנכ"ל, כפוף למועצה, כפוף לכולם, אז הוא לא יכול לבקר באופן מאוד ייחודי. 

<דנה נויפלד:>
בשביל זה דיברנו על כמה דברים. אל"ף, על האופן שבו - - - שוב, דיברנו על שלייקסים. יש לנו מעגלי ביקורת ובקרה. יש מעגלים פנימיים בתוך הגוף עצמו, שזה המבקר הפנימי ששומר סף, יש לנו את המועצה שמפקחת, יש לנו גורמים פנימיים ויש לנו בנוסף גם גורמים חיצוניים, שזה לדוגמה רואה החשבון המבקר. זה לא מבנה אופטימלי. זה נכון שכאשר אתה עובד הארגון אז יש לך קושי, אבל פה הוא לא כפוף למנכ"ל, מי שממונה עליו איננו המנכ"ל אלא יושב ראש המועצה. זה נועד להרחיק אותו מהניהול ומהמנכ"ל. מי שהוא הבוס, נקרא לזה, בתוך התאגיד זה המנכ"ל, אז הוא לא כפוף למנכ"ל, להבדיל מהעובדים האחרים. הוא מוסר דין וחשבון למועצה וליו"ר. 
<אתי בנדלר:>
רק הערה אחת, אני רוצה להפנות את תשומת הלב שחוק שהתקבל לא מזמן בכנסת והוכן בוועדת הכלכלה, עניינו חוק להסדרת פעילות חברות דירוג אשראי, התשע"ד-2014, והוא קובע שבין תפקידי דירקטוריון חברת דירוג יהיה בין היתר, אני חושבת שזה סעיף די חדשני, לבדוק אם עומדים לרשות המבקר הפנימי המשאבים והכלים הנחוצים לו לשם מילוי תפקידו, בשים לב, בין השאר, לצרכיה המיוחדים של החברה ולגודלה, כפי שהמדובר בחברות בסדר גודל שונה. 

<דנה נויפלד:>
זה סעיף מצוין, רק שהוא נמצא כבר ב - - - הקראנו אותו בסעיף 21(ב)(2). 

<אתי בנדלר:>
הוא נמצא כאן? בחוק שלנו או בחוק הביקורת הפנימית? 

<דנה נויפלד:>
לא, בחוק הזה.

<אתי בנדלר:>
אז אני מודה לך. 

<עיסאווי פריג':>
מה לגבי הסנקציות, דנה, של המבקר? היה דיון לפני כמה חודשים בוועדת הכספים של תשלומי הגבייה ברשות הגבייה ברשות השידור ושהביקורת הפנימית לאורך כל השנים התעלמה ולא הגישה דוח, עד שביקשנו, וזה גרם לתוצאות - - -

<דנה נויפלד:>
אני לא יודעת מה היה הדיון של הוועדה, אני מצטערת, אני לא יודעת מה הייתה המסקנה מהדיון, אז אני - - -

<עיסאווי פריג':>
אני שואל, ביקורת הפנים, מבקר הפנים שלא ממלא את תפקידו, מה הסנקציות? למה אני שואל וחוזר על זה? לפני חודשיים היה דיון בוועדת הכספים לגבי ממצאי מחלקת הגבייה והשיטות וההתנהלות של רשות הגבייה ברשות השידור. 

<היו"ר קארין אלהרר:>
אבל כבר לא תהיה גבייה ברשות השידור. 

<עיסאווי פריג':>
בסדר, אבל תהיה ברדיו. אני מביא את זה לשם המחשה. 

<שר התקשורת גלעד ארדן:>
לא, לא תהיה ברדיו, אדוני. היא לא תהיה דרך רשות השידור. 

<איתן כבל:>
אדוני היושב ראש, דנה וגברתי היועצת המשפטית,  גם קרה ברשות השידור שמבקרים מפתחים תסמונת שטוקהולם, זאת אומרת ש - - -

<דנה נויפלד:>
בשביל זה דובר פה על לקצוב את כהונתם, כדי שהם לא יהיו חלק אינהרנטי של הארגון. 

<איתן כבל:>
לקצוב זה בסדר, אני לא אומר שלא, קציבה זה דבר חשוב. יש דיון שלם, דרך אגב, סביב העניין הזה לגבי יועצים משפטיים ולגבי - - -

<יוני שטבון:>
היה על זה דיון עכשיו, איתן. 

<איתן כבל:>
אני לא ביקשתי לפתוח את הדיון, ביקשתי? 

<עיסאווי פריג':>
לא, זו נקודה חשובה, חברים. 

<איתן כבל:>
אני בסך הכול שם, כדי לחדד את הדברים, כדי שלא נחזור על טעויות. הרי פה חלק מזה, הרגישויות הן פועל יוצא של דברים שקרו. קרו דברים יותר ממקומות אחרים. 

<דנה נויפלד:>
אני אסביר. זה נכון לגבי, אני חושבת, כל עובד, אבל גם אין חסינות לאף עובד, לרבות המבקר הפנימי. זה נכון שיש הסדר מיוחד לגבי הפסקת הכהונה שלו, אבל ניתן, אם המועצה, ועדת הביקורת, מוצאים שהמבקר הפנימי לא ממלא את תפקידו כראוי אפשר להפסיק את כהונתו. 

<איתן כבל:>
אבל אני אגיד לך איפה הבעיה שלי. לך תגדיר - - - הרי בסוף אנחנו בני אדם, הרי בעולם מסודר לא היינו צריכים לשבת פה, הכול היה בסדר גמור, רק מה? נקודות המבט של אנשים משתנות לפי הנושא. מה זה ועדת הביקורת? אנחנו נותנים לוועדת הביקורת את הקרדיט, אבל אנחנו גם מזכירים לעצמנו שוועדת הביקורת היא מהמליאה, או בשם החדש שלה המועצה, זה כל הזמן משורשר. זאת אומרת כל הרצון שלנו הוא באמת לנסות לייצר גורם אובייקטיבי לחלוטין שצריך למצוא את הדרך להזזתו מתפקיד המבקר - - -

<דנה נויפלד:>
מי? מי אתה מציע שיעשה את זה? 

<איתן כבל:>
אולי מבקר המדינה? 

<עיסאווי פריג':>
בדיוק. 

<איתן כבל:>
אני לא יודע. 

<עיסאווי פריג':>
יושב ראש המועצה - - -

<איתן כבל:>
אבל זה לא משנה, אני לא עוסק בבני אדם, אני - - -

<עיסאווי פריג':>
ברשות השידור אם הביקורת הפנימית הייתה עובדת כראוי לא היינו מגיעים למצב שאנחנו עומדים מולו היום. 

<דנה נויפלד:>
יש לי פה קצת חשש מהדבר הזה. 

<איתן כבל:>
אני לא אמרתי שאין חששות, אני רק מציף. אין לי תשובות על כל דבר. 

<רינה פרנקל:>
בדיוק אמרתי שהביקורת צריכה להיות חיצונית ולא פנימית. 

<דנה נויפלד:>
שוב, אלה שני דברים שונים. מבקר המדינה הוא הגורם החיצוני, מבצע הביקורת על גופים, לכן יש אותו, והוא בא בדיעבד וזה מה שהוא עושה. המבקר הפנימי זו פונקציה אחרת. יש קשר בין הדברים, כי יש התנהלות של ביקורת שמקובלת ויש את התקנים לבצע ביקורת ואיך עושים ביקורת, אבל המבקר הפנימי הוא פונקציה אחת. היא לא מושלמת ואם יש אדם שלא ממלא את תפקידו, אז יש דרכים לטפל במי שאינו ממלא את תפקידו. החוק לא מהווה פתרון של כלל הבעיות שאי פעם יש. אם יש בעיה עם מבקר פנימי ספציפי צריך לפתור את הבעיה, המבקר הפנימי נועד להיות מבקר פנימי, כשמו כן הוא, הוא חלק מהתאגיד והוא מבקר את התאגיד בהתאם לתכנית העבודה שהוכנה. יש גם מבקר חיצוני, שניים, אחד שעוסק בפונקציה התקציבית של הדוחות הכספיים, שזה רואה החשבון המבקר, ויש את מבקר המדינה, שמבקר מבחינה חיצונית והוא בלתי תלוי בכלל בגוף. זה לא בא להחליף, אין משהו הרמטי, אלה רמות שונות של - - -
<איתן כבל:>
את צודקת לחלוטין, אבל זה עדיין לא מונע מאיתנו את הרצון שכל אחד בחלק שלו - - -

<היו"ר קארין אלהרר:>
אבל היא נותנת לכם תשובות, זה שאתה לא מקבל זה לא - - -

<דנה נויפלד:>
אין פתרון קסם. 

<עיסאווי פריג':>
אני אומר, אנחנו עוסקים - - -

<היו"ר קארין אלהרר:>
חבר הכנסת כבל - - -

<איתן כבל:>
בשביל מה מביאים את זה לכאן? לא כי יש לנו פתרון קסם. סליחה, גברתי היושבת ראש, השיח הוא לא שיח של ויכוח, הוא שיח של איך להוציא מתחת ידינו ברגע זה תוצאה טובה יותר. 

<שר התקשורת גלעד ארדן:>
אבל מה  ההצעה שלכם? 

<איתן כבל:>
לא, זה לא עובד ככה, מה ההצעה שלי. יכול להיות שאנחנו צריכים לבוא ולהגיד בואו נחשוב, יש כאן עניין שצריך לתת עליו מענה ובישיבה הבאה ניתן לו תשובה. 

<היו"ר קארין אלהרר:>
חבר הכנסת כבל, תרשה לי להציע משהו, אפרופו הצעות, ליועצת המשפטית, עורכת דין נויפלד, אין כרגע הצעה. יש לך הצעה? תעלה אותה - - -

<עיסאווי פריג':>
זה לא הפתרון להגיד את המשפט הזה, קארין. נפל דבר במחלקת הגבייה ברשות השידור, אני השתתפתי בישיבה וראיתי דברים מאוד חמורים שלא גובלים בפלילים, מעבר  - -

<היו"ר קארין אלהרר:>
גם אני השתתפתי באותה ישיבה. 

<איתן כבל:>
דנה, חובת השקיפות, מה איתה? 

<עיסאווי פריג':>
והמבקר הפנימי שתק. כלום לא קרה.

<היו"ר קארין אלהרר:>
עיסאווי, אני מבינה את מה שאתה אומר - - -

<איתן כבל:>
- - - מתפרסמים באינטרנט, למשל? 

<דנה נויפלד:>
זה לא אוטומטי, חוק חופש המידע. אם המבקר לא עושה זה לא יעבור. 

<היו"ר קארין אלהרר:>
דנה, די. אי אפשר שעל הדבר הזה, כשאין פתרון - - - אם היה פתרון והיינו דנים בו, בשמחה, אבל אין הצעה קונקרטית. 

<איתן כבל:>
אני מקבל את זה, גברתי היושבת ראש. אם היו פתרונות לכול כנראה שהיינו מסיימים את הדיון אחרי שעה. 

<היו"ר קארין אלהרר:>
לא, אני מבינה את מה שאתה אומר ואני רוצה לקדם, כולנו כאן כדי לייצר את החוק הטוב ביותר, אין מחלוקת בעניין. 

<שר התקשורת גלעד ארדן:>
רק אם אפשר הבהרה טכנית קטנה, גברתי היושבת ראש, גם בהמשך לנושא שהעלתה מולי היועצת המשפטית. אנחנו מקריאים את החוק, שומעים את כל ההערות. יש דברים שאנחנו מסכימים לשנות במקום ואנחנו מודיעים את זה, יש דברים שאמרנו שאנחנו נשקול את הדברים שנשמעו וייתכן שנגיש הצעה מתוקנת לסעיף שהוקרא. אני מבין את דרישתה של היועצת המשפטית שאם אנחנו הולכים - - -

<אתי בנדלר:>
אדוני מדבר על יועצת משפטית, יש כאן כל כך הרבה יועצות משפטיות. 

<שר התקשורת גלעד ארדן:>
של הוועדה. כל אחת לפי סמכותה. שאם אנחנו מגישים הצעה שונה לסעיף מסוים שנדון והיא שונה גם ממה שהוצג כאן בדיון צריך לאפשר לטעון גם כלפיה טענות, לגיטימי לחלוטין, אני רק מבהיר, אם אנחנו נחזיר הצעה כפי שאמרנו כאן, כאחת משתי החלופות שכבר נדונה כאן, אז אפשר יהיה להצביע עליה, אם אנחנו אומרים שאין לנו נוסח אחר, זאת העמדה שלנו, אז זאת העמדה. כמובן שאם יבוא חבר כנסת - - - יש סעיפים, אני מראש אומר לחבר הכנסת כבל וחבר הכנסת פריג', אני לא פוסל, אין פה דת בסעיף של הביקורת הפנימית - - -

<מיקי רוזנטל:>
אין דת, אבל יש אלוהים. 

<שר התקשורת גלעד ארדן:>
לא, לא אמרתי שאין דת בכלל, בסעיף הזה אין איזה משהו שהוא עיקרון שאנחנו לא - - - אם יש הצעה שלדעתנו היא תשפר אנחנו נוכל להסכים לה גם במקום. נכון לרגע זה, גברתי יושבת הראש, אנחנו לא רואים סיבה לשנות את הסעיף. ככל שתוגש הצעה שלדעתנו היא ראויה אנחנו נתמוך בה, או שהוועדה תחליט בסופו של דבר. 

<עיסאווי פריג':>
אני רוצה שנלמד מניסיון העבר על מה שעבר ברשות השידור במחלקת הגבייה. 

<היו"ר קארין אלהרר:>
זה מה שבאנו לעשות. עיסאווי, די. 

<עיסאווי פריג':>
הדברים שהיו בלתי נתפסים. 

<היו"ר קארין אלהרר:>
עיסאווי, די.

כן, גב' בריינס.

<נגה בריינס:>
רציתי לשאול בקשר להפקות החיצוניות, שלא ברור אם המבקר הפנימי מבקר גם את ההפקות החיצוניות של הרשות החדשה. 

<דפנה גלוק:>
הוא מבקר את הפעילות של הגוף עצמו, הוא לא מבקר פעילות של גופים אחרים. ככל שמדובר בהתקשרות של התאגיד עם המפיק, את זה הוא יכול לבקר, ככל שמדובר בהתנהלות חיצונית זה לא נכלל. 

<נגה בריינס:>
אז אני רוצה לחזור שנייה לסעיף 21(ב)(5), שבו כתוב שוועדת הביקורת תקבע הסדרים לגבי אופן הטיפול בתלונות של עובדי תאגיד השידור הציבורי ואני רוצה להרחיב את זה גם לתלונות של עובדים עקיפים, זאת אומרת לא רק שכירים ברשות החדשה, אלא גם פרילנסרים. 

<היו"ר קארין אלהרר:>
למה זה לא יהיה בסמכותו של נציב קבילות הציבור? 

<נגה בריינס:>
בינתיים זה לא בנציב קבילות הציבור, אבל אפשר להכניס את זה גם לשם. 

<היו"ר קארין אלהרר:>
זה נראה לי יותר נכון. זאת אומרת הוא אחראי על העובדים שהם אין האוס, ולגבי כל היתר זה יהיה נציב קבילות הציבור. 

<עיסאווי פריג':>
היא אומרת שהפרילנסרים זה משקל רציני בתוך תעשיית התאגיד, אז יש מקום לתת את הדעת. 

<מיקי רוזנטל:>
זה אופי שונה של תלונות, אם אפשר להוסיף, כי הציבורי יתלונן על השידורים עצמם, על מעליב, לא מעליב, איכותי, לא איכותי וכו', הפרילנסרים - - -

<היו"ר קארין אלהרר:>
תלוי מה הסמכויות שאתה נותן. 

<מיקי רוזנטל:>
כן, אבל הפרילנסרים, מן הסתם סוג התלונות שלהם יהיה תלונות של העובדים, מן הסתם, מועדים של הגשה, כל מיני דברים מהסוג הזה. אפשר לכאן ואפשר לכאן, זה לא - - -

<היו"ר קארין אלהרר:>
יש לכם עמדה? 

<חגית ברוק:>
קודם כל המטרה של הסעיף הייתה ליצור איזה שהוא מנגנון ספציפי לגבי עובדים. ההערה של נגה, אני חושבת, נכונה לגבי כל התקשרות שהיא של התאגיד עם כל גורם חיצוני שהוא, ולכן אם יש איזה שהוא רצון לקבוע מנגנון שכזה זה אפשרי בנפרד מהסעיף שנועד לטפל בתלונות עובדים. 

<יאיר טרצ'יצקי:>
שוב, זה עלה באחת הישיבות הקודמות, אבל באמת חשוב שתהיה פה אחריות ולדעתי זו אחריות יותר מסוג של בן אדם שהוא מבקר ופחות אדם שהוא נציב קבילות, לגבי כל התעשייה שתצמח למעשה סביב כל עניין הפקות החוץ. שלא ייווצר פה, כמו שיש ברשות השנייה, מתחת לזכייניות ממש קבוצה מאוד מאוד גדולה של עבדים, פשוט אנשים שעובדים כ - - -

<היו"ר קארין אלהרר:>
בואו ננסה בלי ה - - -

<יאיר טרצ'יצקי:>
אני אסביר בדיוק. אני אדם שמתבטא במתינות ואני אסביר בדיוק למה אני מגדיר את זה עבדים, כי אני חושב שזו בדיוק ההגדרה של עבדים ולגנותי או לזכותי אני יכול להגיד שהייתי אחד מהם. אנשים שעובדים למעשה בהפקה תחת חברת הפקה עובדים שם אולי לפעמים שנה, לפעמים שנתיים, נטולי כל זכות מגן שיש בחוקי העבודה  - - - 

<היו"ר קארין אלהרר:>
כן, אבל אם הם עובדים תחת חברת הפקה אז מתלוננים בחברת ההפקה. 

<נגה בריינס:>
זה לא עובד, קארין. 

<יאיר טרצ'יצקי:>
מה שאני אומר בסופו של דבר, אני אומר שזה המצב שנוצר - - -

<שר התקשורת גלעד ארדן:>
שיגישו הצעות. אני רוצה עוד פעם לחדד את עמדתי העקרונית, כמי שהגיש את החוק הזה. ככל שיש למישהו כאן הצעה קונקרטית, שיגיש אותה. אני לא חושב שהמבקר הפנימי פה, ככל שעל הגוף הזה, כמו כל גוף ממשלתי, חלות חובות מסוימות והחובות האלה הן מכוח חוק, אז הוא יבדוק אותם, וגם נהלים הוא יכול לבדוק, אבל למה עוד פעם, ובלי להרגיז אותך כעבד לשעבר, למה אתה חושב שפה צריך לקבוע משהו שונה? מה, כשמוצאים עבודה לחברת תחבורה ציבורית, אז שעות העבודה של הנהגים הן פחות חשובות לבטיחות הציבור ולתאונות דרכים וכו' מזה? זה חשוב והתנאים שהמפיקים החיצוניים יעבדו בהם, גם הם חשובים, אבל מה שחל בכל מקום על אופן הבדיקה הזה צריך לחול גם כאן. אני לא מבין למה צריך לשנות פה את הנהלים. 

<יאיר טרצ'יצקי:>
בוא נגיד שהיינו מדברים עכשיו למשרד האוצר והיו רוצים להביא את האנשים שמנקים את מסדרונות משרד האוצר. יש חברת קבלן שעושה את זה ולמשרד האוצר יש אחריות מסוימת על התנאים ויש לו יכולת לבוא ולבקר את זה. 

<שר התקשורת גלעד ארדן:>
אז ככל שיש לחברה ממשלתית אחריות על התנאים, אז גם כאן תהיה האחריות הזאת. 

<יאיר טרצ'יצקי:>
אז אל"ף, אני חושב שזה משהו שראוי יהיה להדגיש, שיש לה אחריות, אבל בי"ת, נוצרת פה איזה שהיא בעיה, שחלק גדול מהאנשים שם הם בפועל לא עובדים. 

<היו"ר קארין אלהרר:>
יאיר, בוא נתכנס. מה הצעתך? 

<יאיר טרצ'יצקי:>
אני מעלה פה רעיון, אין לי סעיף קונקרטי. 

<היו"ר קארין אלהרר:>
בסדר, הרעיון עלה כבר פעמיים אם לא שלוש, נשאלת השאלה אם יש הצעה קונקרטית. הייעוץ המשפטי אומר כאן שעמדה משרד התקשורת - - - יאיר, אין כוונה להגיד שמה שאתה אומר לא חשוב, חלילה, אבל אני רק אומרת, אם יש הצעה קונקרטית. לא מצאנו, לא מצא המשרד דרך להתמודד עם האמירה. יש דרך קונקרטית? תגישו, ישקלו, בסדר? 
<יאיר טרצ'יצקי:>
מה שאני מציע בסופו של דבר זה שלמבקר תהיה את הסמכות לבדוק את זה, כמו שיש כרגע את הסמכות, גם בהיבט הזה של לוודא שלא מעסיקים אנשים כפרילנסרים. 

<היו"ר קארין אלהרר:>
טוב, תודה.

כן, לזר.

<לזר צנדקוביץ:>
לפני שאנחנו עוברים לסעיף הבא אני רוצה לשאול, אתמול, בישיבה המקדימה עם רן בלניקוב ולנדס, נשאלה השאלה מדוע ואיך הוא הגיע למסקנה שצריך לפטר את כל העובדים בלא לייעל.

<היו"ר קארין אלהרר:>
אבל עוד לא הגענו והוא נתן תשובה מאוד - - -

<לזר צנדקוביץ:>
הוא נתן תשובה שזה על פי מתווה מע"צ. בגלל 200 איש הם עשו את הדבר הזה.

<היו"ר קארין אלהרר:>
לזר, אנחנו לא פותחים עכשיו את ה - - -

<תמנה עורב:>
אבל אנחנו רוצים לדעת האם זה נכון. 

<היו"ר קארין אלהרר:>
שמעתם את התשובה שלו. 

<לזר צנדקוביץ:>
אנחנו אתמול לא ישבנו בישיבה.

<תמנה עורב:>
לא ישבנו, אנחנו מודרים מהישיבה הזו. 

<היו"ר קארין אלהרר:>
אתם לא מודרים משום מקום. 

<תמנה עורב:>
למה? לא נתנו לנו להיכנס אתמול.

<היו"ר קארין אלהרר:>
שאלתם שאלה, עכשיו אני אענה. אתם לא מודרים משום מקום. מכיוון שאני מבינה שהנושא הזה מאוד אמוציונאלי ומכיוון שרצינו כולנו שחברי הכנסת יקבלו תשובות מלאות בלי התפרצויות באמצע ובלי הערות אגב, ודרך אגב הדיון הזה היה משודר ואף אחד לא מודר משום מקום, בסדר? 

<לזר צנדקוביץ:>
כן, רק שלא שומעים את דעתנו כמי שהיו שותפים ל - - -

<שר התקשורת גלעד ארדן:>
אתם יכולתם והופעתם בפני ועדת לנדס. 

<לזר צנדקוביץ:>
לא יכולנו ולא הופענו. 

<היו"ר קארין אלהרר:>
סליחה, אני באמצע הדברים שלי, אכפת לך לתת לי לסיים? 

<פאני ביטון:>
התחושה היא שהכול מתנהל פה - - -

<היו"ר קארין אלהרר:>
גברת, אם התחושה לא טובה את יכולה לצאת כרגע, אני מדברת. 

<פאני ביטון:>
סליחה, את לא יכולה פה להכתיב את כל מה ש - - -

<היו"ר קארין אלהרר:>
תתפלאי כמה אני יכולה להכתיב. 

<פאני ביטון:>
יש פה עובדים שהולכים הביתה, את יושבת פה, מרופדת מבחינת שכר, יש פה עובדים, שמחר מחרתיים אין להם אוכל. יש אנשים שמטופלים היום בכדורים להרגעה.

<היו"ר קארין אלהרר:>
אני מבקשת שתצאי. 

<פאני ביטון:>
את חושבת ש - - -

<תמנה עורב:>
גב' פאני ביטון היא נציגת עובדים וראוי שדעתה תישמע. 

<פאני ביטון:>
אני חושבת שתיקחי את זה גם בסבלנות ותתני גם לאחרים להביע את דעתם ולהשמיע את הכאב. 

<תמנה עורב:>
נכון. אנחנו נציגי עובדים ואנחנו נמצאים כאן כנציגי עובדים כדי להעיר בדיוק את ההערות האלה. 

<היו"ר קארין אלהרר:>
ואת מאוד מושתקת, נכון, תמנה? 

<תמנה עורב:>
לא, אבל אתמול בוועדה, כשהיה כאן רם בלניקוב לא יכולתי להביע את עמדתי כי לא נתנו לי להיכנס.

<היו"ר קארין אלהרר:>
את הבעת את עמדתך בוועדה, לא היית - - -

<תמנה עורב:>
כן, אבל לא לטענות - - - 

<היו"ר קארין אלהרר:>
סליחה, אני לא מנהלת דיון על העניין הזה. היה אתמול דיון שהתנהל רק עם חברי הוועדה. זו זכותם המלאה. אם היינו יושבים איתו במקום אחר זה היה בסדר? זה אותו דבר. כינסנו את הוועדה בלבד, חברי הוועדה, לא הסתרנו - - -

<לזר צנדקוביץ:>
זה בסדר, התשובה שהייתה ב - - -

<היו"ר קארין אלהרר:>
לזר, סליחה, לא הסתרנו דבר מאיש, זו לא הייתה פגישה במחשכים, זו הייתה פגישה שניתן לה סיקור - - -

<תמנה עורב:>
אבל לא נתנו לנו להיכנס.

<היו"ר קארין אלהרר:>
סליחה, נשאלה שאלה, ניתנה תשובה שהניחה את דעתם של חביר הכנסת ובזה זה נגמר, לא מתפתח עכשיו דיון על העניין הזה. תודה רבה.

<פאני ביטון:>
אז אולי כדאי שתדוני רק עם חברי הכנסת שאת מעוניינת, ותסגרי את הנושא, למה למתוח אותנו מדי? 

<היו"ר קארין אלהרר:>
בסדר. טוב, בבקשה. 

<משה שגב:>
אתם לא שומעים מנציגי עובדים באותו עניין. 

<תמנה עורב:>
נכון, למה חברי הכנסת לא יכולים לשמוע - - -

<משה שגב:>
בנפרד, כדי שלא נפריע. בנפרד. שחברי הוועדה יישבו עם נציגי העובדים במנותק מיתר הדברים. 

<תמנה עורב:>
שלא לדבר על זה שהשר ארדן גם כן לא שומע את העובדים. 

<קריאה:>
חברי הכנסת, לא אכפת להם לשמוע את דעתנו גם בדיון הזה. זה לא מדויק, הסיפור שחברי הכנסת לא מעוניינים לשמוע אותנו. 

<עיסאווי פריג':>
אנחנו שומעים אותה לאורך כל הדיון.

<היו"ר קארין אלהרר:>
הדיון הזה נגמר, סליחה. דרך אגב, רק להזכירכם שבדיון הראשון שהיה היה גם רם לנדס ואמרתם את דבריכם והוא ענה את תשובותיו והכול בסדר, אז לבוא ולהציג - - -

<קריאה:>
הכול לא בסדר. 

<תמנה עורב:>
הכלבים נובחים והשיירה עוברת? 

<היו"ר קארין אלהרר:>
לבוא ולהציג את הדברים כאילו יש מישהו נגדכם. 

<משה שגב:>
אבל יש הבדל בין רם לנדס לרם בלניקוב, אלה שתי ישויות שונות, זה נתן דוח וזה נתן דוח משנה. 

<היו"ר קארין אלהרר:>
הדוח שעליו נסמכת הצעת החוק הוא הדוח של רם לנדס. נקודה. זהו, נגמר הדיון. 

<משה שגב:>
אבל לרם בלניקוב הייתה  משמעות מאוד מאוד רצינית לגבי ההחלטות של הוועדה. 

<היו"ר קארין אלהרר:>
משה, אמרתם את דבריכם. 

<לזר צנדקוביץ:>
זה לא לגבי החוק, זה לגבי אנשים. 

<היו"ר קארין אלהרר:>
אמרתם את הדברים, הדברים נשמעו בצורה מאוד ברורה וצלולה. אני השמעתי את תשובתי, אני חושבת שההוגנות פה באמת משחקת תפקיד מאוד מאוד חשוב ואני יותר מהוגנת בעניין הזה. 

<קריאה:>
את לא הוגנת. 

<היו"ר קארין אלהרר:>
נכון, אני לא הוגנת. אם זה הטיעון, אז זה בסדר גמור, אני מקבלת על עצמי שאני לא הוגנת, למרות שאני חושבת שאני הוגנת מעל ומעבר. בסדר? 

<לזר צנדקוביץ:>
זה לא אני אמרתי. 

<היו"ר קארין אלהרר:>
בסדר, לא אתה אמרת, מישהו אחר. אני ממש מבקשת, יש סעיפים שהם לא קשורים לענייני העובדים ואתם נשמעים ואני שמחה על כך, הכול בסדר. אבל מפה ועד להגיד שאני לא הוגנת הדרך רחוקה, בסדר? 

עכשיו, אם אפשר, בבקשה, עורכת הדין ברוק, פרק ז', עובדי תאגיד השידור הציבורי. 

<עיסאווי פריג':>
גברתי, הצעה לסדר. זה סעיף חשוב וצריך לתת עליו את הדעת. 

<היו"ר קארין אלהרר:>
ולכן אנחנו נדון בו. 

<עיסאווי פריג':>
לכן חמש דקות זה לא מספיק. 

<היו"ר קארין אלהרר:>
לא, הדיון הוא עד 11 וחצי, יש אישור מהיושב ראש. 

<ישעיהו קומורניק:>
סליחה, גברתי, נדמה לי שהתחייבו שכל מה שנוגע לענייני עובדים ידונו במשא ומתן ולא באמצעות החוק הזה. אולי יוכנסו פה שינויים בהמשך? 

<היו"ר קארין אלהרר:>
לא, מה שכתוב בחוק, אנחנו דנים בו. המשא ומתן מתנהל במקביל. 

<ישעיהו קומורניק:>
אבל זה נוגע לענייני עובדים ישירות. 

<היו"ר קארין אלהרר:>
שייקה, אני מבקשת ממך, אל תפריע לי לנהל את הדיון. הדיון יתקיים - - -

<קריאה:>
זו שאלה לגיטימית. 

<היו"ר קארין אלהרר:>
סליחה, אני רוצה לשמוע את הדברים, בסדר? אתה רוצה להשמיע? אני אתן לך להשמיע, אבל אני רוצה לקיים את הדיון, אם אתה מרשה לי, כמובן.

כן, עורכת דין ברוק. 

<חגית ברוק:>
(מקריאה): "פרק ז': עובדי תאגיד השידור הציבורי.

"49. קבלת עובדים. (א) קבלה של אדם לעבודה בתאגיד השידור הציבורי תיעשה במכרז.

"(ב) על אף האמור בסעיף קטן (א) – 

"(1) נושא משרה ייבחר בהליך של ועדה לאיתור מועמדים שחבריה הם המנהל הכללי ושני חברי המועצה שתבחר המועצה;

"(2) חובת המכרז לא תחול על משרת עיתונאי, עורך חדשות או מגיש תכניות; קבלת אדם למשרה כאמור תיעשה בידי מנהל חטיבת החדשות באישור המנהל הכללי, בהתבסס על שיקולים מקצועיים ובמסגרת התקציב שהוקצה לשם כך לחטיבת החדשות; עלות השכר לעובד במשרה כאמור לא תעלה על סכום שעליו החליטה המועצה, אלא אם כן אישרה זאת ועדת המשנה להתקשרויות שמונתה לפי סעיף 20;

"(3) תאגיד השידור הציבורי רשאי להתקשר שלא במכרז, לתקופות מוגבלות או למשימות מסוימות, עם אדם כלשהו, אם קיימת בנסיבות העניין הצדקה מיוחדת להתקשרות בתחום התוכן והיצירה ובשים לב לכישוריו המיוחדים של אותו אדם". 

<איתן כבל:>
אפשר הצעה לסדר? 

<היו"ר קארין אלהרר:>
כן, בבקשה, אדוני. 

<איתן כבל:>
אני פונה אלייך כיושבת ראש הוועדה ולשר שנמצא כאן, אני חושב שהסעיף הזה, כל עוד יש משא ומתן על כל נושא העובדים עם ההסתדרות הכללית, ואני יודע שיש, וזה נושא שהוא חשוב, חשוב מאוד מאוד והוא סוג של חומר נפץ שאפשר לבודד אותו ולטפל בו. הרי נצטרך להתמודד איתו, אף אחד לא מתחמק מהשאלה הזו, זו אחת משאלות הליבה החשובות ואני חושב ש - - -

<שר התקשורת גלעד ארדן:>
אתם מדברים על סעיף 49. 

<איתן כבל:>
חברים. סליחה, אני מדבר שוטף. אני שמח שאתה מבין לעומק, אני מנסה להסביר את מה שאני לא מבין. אני בעד החוק, אני לא נגד החוק, אבל אני רוצה גם שהחוק יעבור - - -

<היו"ר קארין אלהרר:>
לא, זה לא קשור למשא ומתן. 

<תמנה עורב:>
סעיף (א).

<שר התקשורת גלעד ארדן:>
הוא לא קשור. 

<איתן כבל:>
חברים, גברתי היושבת ראש. אפשר להגיד ששום דבר כאן לא שייך למשא ומתן, כי זה - - - 

<היו"ר קארין אלהרר:>
לא, זה לא מה שאמרתי. 

<איתן כבל:>
שנייה, תני לי. אני רוצה לקדם. אני בא ואומר שסעיף 49, הרי הא בהא תליא, אתה לא פועל בחלל ריק. בסופו של עניין אם אתה מגדיר מי אלה שלא יהיו ואתה רוצה להגדיר את אלה שיהיו במקום החדש, הרי בסוף אתה קובע איך אתה מוציא את החבורה החוצה מצד אחד ומצד שני מי אתה משאיר ואיך ייקבעו הכללים וכן תהיה הפסקה, עצירה של כל התהליך וכולם מפוטרים או לא. אני אומר, זה סתם להיכנס - - - 

<היו"ר קארין אלהרר:>
חבר הכנסת כבל, אם תרשה לי, למיטב הבנתי הסעיף מדבר על קליטה של עובדים חדשים. 

<תמנה עורב:>
לא כתוב, זה העניין. 

<איתן כבל:>
סליחה, אל תקלקלי, לא ביקשתי את עזרתך. הרי בסוף פועל יוצא של עובדים חדשים הוא לא חי לבדו. בסוף, אם אנחנו באמת רוצים חוק שהוא בא בידיים נקיות ואני בעד שייקלטו עובדים חדשים ואני רוצה, ואני אלחם גם מול העובדים הוותיקים בעניין הזה, אבל אני חושב שזה מסוג אותם דברים, ככל שנראה תום לב ונקְיון כפיים זה ייראה הרבה יותר טוב. 

<היו"ר קארין אלהרר:>
חבר הכנסת, אפשר? אמרת דברים חשובים ואני רוצה להשיב. מה שאני מעוניינת בכל זאת, אם תרשה לי, זה כן לנהל את הדיון בנוגע להוראות שחלות ויחולו לגבי אנשים שלא היו קשורים. כרגע זה הנושא. אני לא מבינה מה הבעיה, באמת אני שואלת. 

<עיסאווי פריג':>
כל מה שקשור לסוגיה של קליטת עובדים, עדיף לעשות את זה בדרך משא ומתן. כל הפרק אפילו. 

<איתן כבל:>
אני אומר לך, אדוני השר, טקטית, יש פה מספיק דברים לעסוק בהם, זה לא שאנחנו עכשיו מנסים להתחמק. אני טוען ואני אומר את זה גם לך, כשיהיה לך דין ודברים נכון יותר אל מול העובדים, ואני יודע שיש התקדמות בעניין הזה, כזו או אחרת - - -

<שר התקשורת גלעד ארדן:>
לא, אני לא - - -

<איתן כבל:>
מסוימת, אני מודע לה. לא אמרתי ש - - -

<שר התקשורת גלעד ארדן:>
אני רוצה בבקשה לענות. אני מאוד מצטער, אני לא חושב שכל פעם שמוזכרת המילה עבודה או עובדים יש פה זכות וטו למישהו על דיונים בנושא הזה. אני אמרתי בישיבות הקודמות שמתנהל משא ומתן, הוא קשור לתנאי הפרישה של מי שייאלץ לפרוש,  הוא קשור למכסה מסוימת ככל שתהיה של עובדים שייקלטו שם והם מחויבים להיות עובדי הגוף הישן, אין בין הדברים האלה לבין הסדרי הקליטה, כפי שאמרה היושבת ראש, של עובדים חדשים דבר וחצי דבר. למה צריך עכשיו להוסיף עוד על כל הדברים שנשארים באוויר ועוד צריך להחזיר נוסחים וצריך פה וצריך שם גם את העניין הזה? נקריא את זה, תעירו את הערותיכם, זה לגבי איך הגוף החדש רצוי שיתנהל. אם יושג הסכם, ואני מאוד מקווה שיושג ההסכם, יתווספו הוראות ספציפיות שמחייבות את הממשלה לגבי אותו הסכם והם, ברור, יגברו על כל דבר שנדון עד כה, מה עוד שמה שנדון פה בכלל לא קשור למה שנדון במשא ומתן. 

<איתן כבל:>
אדוני השר, למרות זאת ואף על פי כן אני אומר לך, זה לא עניין שכל מקום שכתוב עובד אני קופץ, עובדה שלא קפצתי. אני באתי אליך בהתחלה, נתתי לך את הצעתי הכנה, התקדמתי, נפגשתי אתמול גם עם יושב ראש ההסתדרות, שאלתי את דעתו בעניינים השונים והסעיף הזה עלה גם בינינו לא ממקום של התנגדות. לא ממקום של התנגדות. אני לא מתנגד כלל וכלל וההתייחסות שלי לסעיף 49 תהיינה התייחסויות ענייניות לגמרי, אבל אני אומר - - -

<עיסאווי פריג':>
כל פרק ז'. 

<איתן כבל:>
אני אומר לך, עכשיו לא צריך להיות, זה לא ייקוב הדין את ההר. אין כאן משום עצירה של התהליך. 

<שר התקשורת גלעד ארדן:>
יש, כי מה שאתה אומר זה שאם לא נגיע ל - - - 

<איתן כבל:>
לא אמרתי. לא. 

<שר התקשורת גלעד ארדן:>
לא, אז כל מה שיש בהמשך החוק שקשור לזה לא - - -

<איתן כבל:>
לא, לא אמרתי. אדוני השר, לא אמרתי את זה. אמרתי שזה גם עניין של התנהלות, סוג של רצון טוב. זה לא בא ממקום אחר, זה לא בא על חשבון ואתה יודע לקבוע לעצמך, הרי קצבת לעצמך להעביר את החוק הזה עד סוף הכנס הזה, הרי ברור לנו. 

<שר התקשורת גלעד ארדן:>
אני לא יכול לקצוב לעצמי, זה רק הכנסת. 

<איתן כבל:>
לא, אבל אתה קבעת - - -

<שר התקשורת גלעד ארדן:>
אני רוצה.

<איתן כבל:>
כן, לגיטימי, זה בסדר גמור. אני אומר, הרי אדוני יראה וגברתי יושבת הראש תראה שזה לא מתקדם בתהליך הזה, אז בוודאי שאדוני יחזיר את זה, הרי רוב יש לך, ובחלק גדול מהדברים יש לך רוב אפילו יותר רחב מהרוב הקואליציוני. אז תן לנו גם אנחנו, אלה שרוצים והחוק הזה חשוב להם, גם לתת לנו את הסטנדינג הזה לעמוד מול האנשים האלה ולהגיד להם 'אנחנו תומכים בחוק, ניאבק למען החוק, אבל יש דברים שאנחנו רוצים לעשות אותם בצורה יותר רכה ומכובדת'. זה הכול. אבל אדוני יחליט. 

<אופיר טל:>
יש כאן גם אמירה חשובה של השר, שהסעיף הזה לא יחול על עובדים של רשות השידור שיתקבלו לתאגיד החדש. כי זה לא ברור. 

<היו"ר קארין אלהרר:>
כן, גב' ורד סויד. 

<ורד סויד-פאר:>
גברתי היושבת ראש, חברת הכנסת קארין אלהרר, חברי וחברות הוועדה, השר והמשתתפים והמשתתפות. כמנהלת הרשות לקידום מעמד האישה אני רוצה להתייחס ספציפית לסעיף הזה ובהמשך אני אתייחס לסעיפים אחרים. במדינת ישראל מרבית הוועדות שמורכבות משלושה חברי ועדה, הייצוג ההולם לא נשמר בהם, מתוך טענה שאי אפשר לחלק אנשים לחצי, הגוף שנפגע מזה הוא נשים. אני מבקשת שיהיה ברור כאן שיהיה ייצוג הולם לנשים ושתהיה ראייה מגדרית בתוך קבלת העובדות והעובדים לרשות, עם תכנית מדידה, עם יעדים כמותיים, כמו שקבענו עכשיו בשירות המדינה. אנחנו חושבים שראוי, רשות השידור היא גוף שאמור להשפיע על כלל השיח הציבורי וכל צורה של קידום נשים, דירוג נשים, מינוי נשים ליושבות ראש, למנכ"ליות וכו' ותכנים שוויוניים ישפיע על כל השיח הציבורי. אני מבקשת להגדיר בתוך הסעיף הזה ששתיים מהנציגות תהיינה נשים. 

<היו"ר קארין אלהרר:>
אני כמובן תומכת בהצעתך. יש לך איזה שהיא הצעה קונקרטית? 

<ורד סויד-פאר:>
לדרוש ייצוג הולם. ומאחר שבעבר, אני מניחה שברוב הוועדות הייצוג ההולם לא היה מלא, שזה יהיה - - - 

<היו"ר קארין אלהרר:>
אני לא יודעת אם גברתי מכירה את התיקונים - - - 

<ורד סויד-פאר:>
כן, אני מכירה את התיקונים, אבל עדיין ליו"ר יש קול כפול ולכן אם לא תהיה יו"רית - - - 

<היו"ר קארין אלהרר:>
אבל אנחנו לא יכולים לחייב שזו תהיה בהכרח יו"רית. 

<ורד סויד-פאר:>
לכן אני חושבת שצריך גם כאן לתקן את זה שיהיו שתי חברות ועדה - - -

<היו"ר קארין אלהרר:>
את מתכוונת בחלק של העובדים? 

<ורד סויד-פאר:>
בחלק של ועדת איתור קודם כל, ובתוך החלטה שרשות השידור נכנסת ליעדים מדידים בתחום של קידום השוויון המגדרי. 

<אתי בנדלר:>
מדברים בסעיף קטן (א) על מכרז אז - - - 

<ורד סויד-פאר:>
קודם כל על הרכב הוועדה. 

<אתי בנדלר:>
אני חושבת שההצעה של גברתי הרבה יותר גורפת מאשר רק ועדת איתור. 

<ורד סויד-פאר:>
בוודאי גם במכרזים, כן. אבל אסור שתהיה סיטואציה שיושבת אישה אחת, כי בסיטואציות כאלה לא נשמע הקול המגדרי. 

<עיסאווי פריג':>
בסעיף 20 שציינו שם הקמת ועדות משנה, נתנו משקל לוועדת משנה להתקשרויות, שזה בשם אחר לוועדת קליטת עובדים. בואו נקרא לילד בשמו. הוועדה הזו, ועדת ההתקשרויות, שאני רואה אותה גם בסעיף 47, 49, מציינים את זה, זו ועדה לקליטת עובדים. אני מציע, בהמשך למה שוורד אמרה, שבסעיף 20 הייצוג המגדרי יקבל בסיס משליך על כל ועדה שתקום בתאגיד. ברגע שקבענו את החוק המוצע, ארבע נשים מתוך תשע, נקבע פחות או יותר - - -

<שר התקשורת גלעד ארדן:>
כבר קבענו חמש מתוך עשר. 

<עיסאווי פריג':>
אז אני צריך לשמור על ייצוג מגדרי מהצד השני. 

<ורד סויד-פאר:>
עוד לא הגענו לימים האלה. 

<עיסאווי פריג':>
זה, לפי דעתי, אמור להשליך על כל הוועדות במיוחד ועדת המשנה להתקשרויות, שהיא ועדה מאוד מהותית, מתברר, על פי הסעיף הזה. 

<היו"ר קארין אלהרר:>
תודה. 

פרופ' קרמניצר, אני מברכת אותך, אתה כאן איתנו בוועדה. בבקשה. 

<מרדכי קרמניצר:>
תודה רבה, אני מצטער, לא יכולתי להיות פה אתמול. אני מודה לך, גברתי היושבת ראש. אני רוצה לומר משהו על החוק ברמה יותר כללית. החוק הזה הוא חוק מאוד דרסטי. כדי שאפשר יהיה לחשוב על חוק דרסטי כמשהו שבא בחשבון או יכול לבוא בחשבון, הכנסת צריכה להיות בטוחה שאנחנו מגיעים למקום הנכסף, כלומר לשידור ציבורי מסוג אחר. הצעת החוק, כפי שאני מנתח אותה, לחלוטין לא מבטיחה את זה. 

אני אקח סעיף אחד לדוגמה, שאיכשהו גם אני בקריאה הראשונה פספסתי אותו וזה סעיף 3(ב),  שעוסק בשאלה מאוד חשובה, התפקידים של המשדר הציבורי. כתוב פה 'המשדר הציבורי ישדר חדשות, תכניות בענייני היום, באופן הגון, זהיר, נטול פניות ואמין'. יש פה דבר מאוד מעניין - - -
<היו"ר קארין אלהרר:>
זה הנוסח הישן. 

<אתי בנדלר:>
זה 7(6). 

<מרדכי קרמניצר:>
בכל אופן מה שאני רוצה להגיד זה שתי הערות קצרות. 

<איתן כבל:>
יכול להיות שזה כבר תוקן. 

<מרדכי קרמניצר:>
לקחו כאן מדוח לנדס משפט שהתייחס לחדשות בלבד וספרו אותו על חדשות ותכניות בענייני היום. אלה שני דברים מאוד שונים. וגם השמיטו מדוח לנדס מילה אחת, שהיא קריטית, מבחינת הערכים של תקשורת טובה והיא המילה ספקן. על זה אני רוצה לדבר. אני לא יודע מה דובר כאן, אבל אם לוקחים מדוח לנדס, תיקחו אותו מלא. דבר שני, אם תשאירו את המשפט הזה לגבי תכניות בענייני היום תסתמו את חופש הביטוי ואת חופש הביקורת ברשות השידור. זה לא מתקבל על הדעת שבכל תכנית בענייני היום יוכל לבוא מישהו ולהגיד 'זה לא היה זהיר, זה שהזמנתם את פלוני - - - 
<אתי בנדלר:>
פרופ' קרמניצר, הוועדה החליטה להשמיט את המילה הזאת ולהחליפה במילה 'אחראי'. 

<מרדכי קרמניצר:>
השאלה מה המסר הכללי שנשלח ואם המסר הכללי שנשלח הוא לא מסר שמעודד חופש ביטוי, כולל ביקורת על הממשלה, זו הנקודה הקריטית. 

<היו"ר קארין אלהרר:>
אבל, פרופ' קרמניצר, אני מצטערת שאני קוטעת אותך, היה דיון מאוד מאוד נרחב ואני חושבת שהייתה גם ד"ר תהילה אלטשולר בדיונים הקודמים והיא אמרה את הדברים בצורה מאוד מאוד ברורה ובדיוק בגלל שנאמרו הדברים ובגלל שהתקיים הדיון המאוד מאוד מעמיק בנושא השתנה נוסח הסעיף וכן נלקחו בחשבון ההערות האלה. 

<מרדכי קרמניצר:>
שתי ההערות הנוספות הכלליות שלי קשורות זו בזו. אחת זה הקשר עם המערכת הפוליטית. ההצעה, כפי שהיא קיימת, ואני לא יודע מה שונה בה, מה רוצים לשנות בה, אבל אני אומר, כפי שהיא קיימת לא מנתקת את רשות השידור מהפוליטיקה - - -

<היו"ר קארין אלהרר:>
ולכן גם בעניין הזה - - -

<מרדכי קרמניצר:>
היא תחשוף את רשות השידור לסוג ההשפעות שהוא אבי אבות החטא שהביא את רשות השידור למקום שהיא נמצאת וכאן הניתוק צריך להיות ניתוק מאוד חד. אם הוא לא ניתוק חד מאוד לא עשינו כלום. זאת אומרת החרבנו והקמנו את אותה גברת בשינוי אדרת. 

הנקודה האחרונה שאני רוצה להתייחס אליה זה עניין המקצוענות. ועדת לנדס כתבה מאוד יפה שהנושאים האלה של שידורים דורשים מקצועיות מיוחדת, היא גם ציינה שאחת הבעיות ברפורמה היא שלא מובטחת שם מקצועיות מיוחדת. אם אני בודק את החוק לפי הדגם הזה, יכול להיות שתיקנתם דברים, אני חושב שהיא לא עומדת בפרמטר הזה, אין ייצוג מספיק לאנשי תוכן שמבינים בתקשורת. בכל הרמות זה נכון, הם לא מיוצגים מספיק במועצה, הרעיון שיושב ראש המועצה וגם המנהל הכללי, יכולים להיות שניהם אנשים שאין להם קשר לעולם התקשורת, אבל הם באים עם איזה שהוא ניסיון ניהולי, הוא רעיון מבהיל, וגם בסעיף הזה שאנחנו מדברים בו, 49, יכול להיות שיהיה מצב שמנהל כללי שהוא לא מבין בתקשורת, עם שני חברי דירקטוריון שלא מבינים בתקשורת, עושים את שאר המינויים הקריטיים להבטחת מצוינות. למה זה קשור לעניין של פוליטיזציה? ככל שאתה מכניס לתוך המערכת אנשים פחות מקצועיים יכולת ההשפעה גדלה, לכן הדברים האלה קשורים. אם לא מובטח הניתוק מהמערכת הפוליטית ולא תובטח המקצוענות כערך עליון ומרכזי אנחנו נחזור, כדאי שהכנסת תדע, אתם תהרסו, תקימו ונקבל את אותה הגברת עם שם אחר. אני מודה על ההזדמנות. 

<ורד סויד-פאר:>
מעניין שהתואר גברת לדבר הפחות טוב - - - אנחנו משתמשים בתואר גברת לדבר הפחות טוב. השפה. 

<עיסאווי פריג':>
הקשר ימשיך והוא יהיה יותר עמוק והפוליטיקה תמשיך, מה לעשות, זה המצב. 

<דנה נויפלד:>
סעיף 49 מדבר על קבלת עובדים לעבודה. דרך המלך זה סעיף קטן (א), שהקבלה תהיה בדרך של מכרז ומנויים פה מספר חריגים. החריג הראשון הוא לגבי נושאי המשרה הבכירים בתאגיד. זה היה בהתאם להמלצות ועדת לנדס. בוועדת לנדס נדונה הדרך לגרום לכך שהאנשים המקצועיים והמקצוענים ביותר ירצו להתמודד ולבוא לתאגיד השידור הציבור ונמצא שאחת הבעיות הקיימות זה שלמכרז אנשי מקצוע בכירים נוטים שלא לגשת מבחוץ, כיוון שזה כרוך בכל מה שכרוך להתמודד במכרזים במגזר הציבורי. לכן הומלץ, וזה מה שאומץ כאן, על הליך של ועדה לאיתור מועמדים, שהיא זו שתבחר את אותם נושאי משרה, את בעלי התפקידים הבכירים בתאגיד השידור הציבורי. בהמשך לזה ההרכב של ועדת האיתור יהיה המנהל הכללי ושני חברי מועצה שהמועצה תבחר אותם. 

<איתן כבל:>
ולמה חוץ מאלה, לפי השיטה שלך, עכשיו, האחרים ייבחרו - - - זאת אומרת תנוח דעתם והם יבואו? 

<דנה נויפלד:>
כי אפשר לפנות אליהם. 

<איתן כבל:>
אני אגיד לך איך זה. 

<דנה נויפלד:>
אפשר לפנות אליהם. במכרז אתה צריך להגיש מועמדות ורק מי שניגש יכול להתמודד. בוועדה לאיתור מועמדים מאפשרת הליך טיפה יותר גמיש, היא מאפשרת גם לפנות אם יש - - - אני מנסה לחשוב על כל מיני משרות שיש סמנכ"לים שנמצאים כרגע בשוק - - - 

<איתן כבל:>
זאת אומרת הוא יכול לפנות גם לאדם אחד והכול יהיה עקום וייפול רק על משא ומתן. 

<דנה נויפלד:>
לא, ועדה לאיתור מועמדים, יש לה דרך שבה היא פועלת. ועדה לאיתור מועמדים בדרך כלל, זה מקובל בכל מיני תפקידים בכירים בשירות המדינה, היא מפרסמת מודעה ומי שרוצה יכול להגיש מועמדות, קודם כל מרצונו החופשי. בנוסף לזה ועדת איתור יכולה לפנות למועמדים שהיא מוצאת שהם ראויים, שהם עומדים בתנאי הסף, היא יכולה לפנות אליהם גם מטעם עצמה. 
<איתן כבל:>
דנה, הבעיה היום שמתקיימת בעולם המכרזים, בוודאי בשירות המדינה, היא כזו, אני אומר את זה לפרוטוקול, שמתקשרים אליך ושואלים אותך, 'תגיד לי, אח שלי, עשה לי טובה', לא מתקשרים אליך להגיד לך 'תשפיע כדי שאני אבחר', השאלה היא 'עשה לי טובה, תבדוק אם זה לא תפור'. זאת אומרת השיח בנושא מכרזים השתנה, הוא כבר לא אם - - -

<דנה נויפלד:>
אז אתה רוצה לבטל את חובת המכרז? 

<איתן כבל:>
לא, דנה, נו, זה ברור לי, אבל כיוון שאנחנו יודעים שהצורה של מה שנקרא מכרז קיבלה - - - הרי כשהיא יצאה אל הדרך היא באה לחסום תופעות והיא עברה כברת דרך ארוכה מאז. אני אומר עכשיו, השיח גם בתוך המכרז מקבל פרצוף אחר ובשאלה הזו - - -

<דנה נויפלד:>
אז מה אדוני מציע? 

<איתן כבל:>
אני לא, אני רק מנסה לשים דברים, יכול להיות שאני אתן הצעה בפעם הבאה, אני אתן הצעות. 

<ורד סויד-פאר:>
צריך שתשבנה יותר נשים, נשים בדרך כלל נמצאות במקום של - - -

<דנה נויפלד:>
תיכף נגיד משהו לגבי הנשים, כי יש לנו הוראה שחלה על העניין הזה מכוח חוק אחר, אבל, חבר הכנסת כבל, השאלה אם מה שעולה ממה שאתה אומר זה האם לבטל בכלל את חובת המכרזים בשירות המדינה? 

<איתן כבל:>
לא, אבל צריך לייצר איזה מנגנון - - - 

<עיסאווי פריג':>
אני מציע, דנה, בסעיף (1) - - -

<איתן כבל:>
ברוב המקרים אתה יודע מראש מי ייבחר כמעט תמיד. 

<עיסאווי פריג':>
איתן, אולי תשתתף איתי ברעיון שאני חשבתי. הוועדה המוצעת, המנכ"ל ושני חברי המועצה, בהמשך למה שפרופ' קרמניצר ציין, כשאנחנו דנים כאן לבחור אנשי מקצוע ועיתונאים ועורכים ראשיים ומנהלי חטיבות, נושאי משרה, ומנהלות, למה לא להקים ועדה מייעצת לוועדה הזו בתחומים? 

<דנה נויפלד:>
מה זאת אומרת? מי ייעץ לה? לא הבנתי. 

<עיסאווי פריג':>
אני אגיד לך מה, ברגע ששני חברים ומנכ"ל, ששלושתם באים מהתחום העסקי, כפי שצוין, ואני בא לבחור תפקיד שיש בו תכנים, איזה כלים אני אתן לוועדה הזאת לבחור את הבן אדם? אז אני צריך ועדה מייעצת מקצועית לצורך נושאי המשרה האלה. איך? אני שואל אתכם איך. 

<דנה נויפלד:>
אתה מניח הנחה שלצערי - - -

<עיסאווי פריג':>
זה סמכויות קצה. 

<דנה נויפלד:>
לא, אני לא מסכימה לה, כי אתה הנחת שכל חברי המועצה באים מהתחום העסקי, ואולם זה לא נכון. 

<עיסאווי פריג':>
תיאורטית זה קיים? 

<דנה נויפלד:>
למה? מהתשעה, אני לא יכול לקחת את היושב ראש ושניים מהתשעה שאין להם שום נגיעה בתחום העיתונאות? 

<שר התקשורת גלעד ארדן:>
מאה אחוז, אני מקבל את ההערה. אז תכניסו שאחד מהשלושה לפחות חייב להיות מה - - - מה שהוא אומר בעצם שוועדת האיתור הזו, יכול להיות שלאף אחד מהם אין רקע בתחום התקשורת. 

<דנה נויפלד:>
סליחה שאני אומרת, אבל כשמרכיבים ועדת איתור, אם זה סמנכ"ל כספים ברור שההרכב צריך להיות שונה מאשר אם זה ה - - -

<עיסאווי פריג':>
למה את נותנת? הם לא באים לשאול אותך להסבר, הם מסתכלים מה החוק מאפשר. 

<דנה נויפלד:>
כל מה שאני אומרת, שוב, זה נכון, הוועדות - - -

<שר התקשורת גלעד ארדן:>
לא, אבל בוועדת איתור כתוב, דנה, היא לא תחול על משרת עיתונאי, עורך חדשות או מגיש תכניות, אלה תפקידי תוכן. 

<דנה נויפלד:>
מנהל הערוץ המרכזי, לא יודעת איך יהיה המבנה הארגוני, אבל אם מעל יהיה מנהל ערוץ, שוב, אני לא יודעת מה יהיה המבנה הארגוני, אני מניחה שהוא יהיה כפוף למנכ"ל או לסמנכ"ל. זה לא חדשות. עכשיו, אם בוחרים חשב או סמנכ"ל כספים, אז זה כן הגיוני שההרכב ש - - - אני לא יודעת, בעולם שלי, דירקטוריונים פועלים בצורה שקולה - - - 

<שר התקשורת גלעד ארדן:>
אני אגיד לך - - - 

<דנה נויפלד:>
הם מתאימים את ועדת האיתור למשרה שהם בוחרים. אם רוצים לכתוב שלמשרות מסוימות יהיה הרכב כזה ולמשרות אחרות יהיה הרכב אחר, אפשר. 

<קריאה:>
לפי טיב המשרה.

<דנה נויפלד:>
כן, אפשר לכתוב.

<איתן כבל:>
חייב. 

<דנה נויפלד:>
זה נראה לי מובן מאליו. 

<איתן כבל:>
דנה את מדברת על מובן מאליו, אחרי כל מה שאת אומרת כל הזמן? 

<קריאה:>
יש הגדרה של נושא משרה, דנה, העבודה שלך הייתה קלה. 

<דנה נויפלד:>
לא, אני מבינה שההרכב של ועדת האיתור - - -

<עיסאווי פריג':>
ייתן מענה? 

<דנה נויפלד:>
הוא יהיה בהתאם למשרה שבה מדובר. 

<אתי בנדלר:>
זה לא מספיק, זה ברור שזה יהיה בהתאם. 

<דנה נויפלד:>
לא, זה לא ברור, זה מה שהם אמרו.

<אתי בנדלר:>
כל תפקיד שעניינו בתוכן אז ועדת האיתור צריכה לכלול - - -

<שר התקשורת גלעד ארדן:>
אין תפקיד שאין עניינו בתוכן. 

<אתי בנדלר:>
לא, למשל סמנכ"ל כספים או סמנכ"ל כוח אדם. 

<שר התקשורת גלעד ארדן:>
גם עניינו בתוכן. אם אין כסף אין תוכן. 

<איתן כבל:>
לא, ברור, אבל הכוונה היא - - -

<אתי בנדלר:>
אז אם ככה, אז - - - 

<שר התקשורת גלעד ארדן:>
היא צודקת, דנה, אתה לא יכול כל מילה. אם אתה קובע חובה כללית כזאת בחוק זה כן - - -

<דנה נויפלד:>
ועדת האיתור תתאים למשרה המדוברת. תתאים, זה אומר שצריכים לשבת בה אנשים שהם קשורים - - -

<איתן כבל:>
נכון, נכון, דנה. כן. זאת הכוונה. שתהיה התאמה. 

<עיסאווי פריג':>
אתי, על מה את חולקת? 

<קריאה:>
צריך שיהיה גם נציג ציבור אחד בוועדה. 

<דנה נויפלד:>
הרכב ועדת האיתור יתאים למשרה המאותרת. תותאם למשרה. 

<קריאה:>
יש חשיבות לזה שיהיה נציג ציבור. 

<דנה נויפלד:>
כל חברי המועצה הם נציגי ציבור. 

<היו"ר קארין אלהרר:>
כן, עורכת דין בורנשטיין. 

<גלילה הורנשטיין:>
הייתי מבקשת לקבל שתי הבהרות לסעיף 49, 49(א) והסיפה של 49(ב)(2) בקשר לוועדת ההתקשרויות. סעיף (א) אומר 'קבלה של אדם לעבודה בתאגיד השידור הציבור תיעשה במכרז'. כשאת אומרת אדם אז את מתכוונת לעובד חדש, כי כשדיברתי איתך ושאלתי האם המכרז יחול גם על עובדים שיעברו, לא עובדים חדשים, לא עובדים נקלטים, אלא עובדים שעובדים היום, ושאלתי, 'גם עובד שעובד 10, 15, 20 שנה יצטרך לעבור מכרז?' אמרת לי כן, אז אני מבקשת לקבל הבהרה. 
<דנה נויפלד:>
אני לא רוצה עכשיו להיכנס שוב למה שדובר בקשר למשא ומתן עם ההסתדרות. 

<גלילה הורנשטיין:>
לא, זה לא המשא ומתן. 

<היו"ר קארין אלהרר:>
רגע, בסדר, היא הבינה את ההערה. כן, דנה.

<דנה נויפלד:>
כל הסדר שייקבע במשא ומתן, ככל שייקבע, אני מניחה כדבר מובן מאליו שאם יצטרכו לעשות פה התאמות יעשו. עכשיו אנחנו מדברים, לפי מה שהבנתי את ההנחיה שלך, על עובדים חדשים. 

<גלילה הורנשטיין:>
עובדים חדשים, אוקיי. טוב. 

<דנה נויפלד:>
רגע, ככל שזה יהיה הסדר אחר לעניין העובדים הוותיקים, אז הוא יחול פה. אם לא, זה ההסדר, בסדר? 

<גלילה הורנשטיין:>
מאה אחוז. כשדיברנו על סעיף 20 הזכרנו את הסעיף הזה, סעיף ההתקשרויות, ואמרתם 'נדון בזה כשנגיע', אז עכשיו אני מבינה שכבר יש את הסעיף שאין לו הגדרה ואני רוצה להבין, פה, הסעיף הזה, אם הוא מתקשר לרישא של הסעיף, שזה רק לגבי עיתונאים, או שנותנים פה סמכות לוועדת ההתקשרויות, סמכות מעבר למועצה, לקבוע שכר ולא חשוב כרגע מי, לא רק של העיתונאים, אלא כל עובד אחר.

<דנה נויפלד:>
רגע, את הסעיף הזה לא הסברתי, כי זה סעיף שמהווה סוג של גם חידוש וגם יש בו מטרה שכדאי להסביר אותה. בוועדת לנדס דובר בין היתר - חבל לי שחבר הכנסת רוזנטל לא פה, במאפיינים המיוחדים של עובדי חברת חדשות ובמקרה הזה חטיבת החדשות - על  הדינמיות, דיברנו על זה בישיבות קודמות, על הרצון לתת פייט לחברות החדשות ואמרנו באיזונים השונים שיש, דרך המלך היא אמנם מכרז ועובד שהוא עובד מנהלתי או עובד מהסוג הזה, מבחינת השירות הציבורי אין הבדל אם יש אדם שהוא מזכיר במקום אחד, אז יכול להיות גם מזכיר בארגון הזה, אבל כיוון שמדובר על עובדי חברת החדשות מסוג מסוים, שהם עיתונאים ועורכי חדשות או מגישי תכניות, בגלל המהות המיוחדת של העבודה שהם עושים פה נקבעה דרך אחרת לקבלתם לעבודה. בשביל שזה לא יהיה בלי פיקוח, הוועדה של ההתקשרויות נועדה - בשבילך, גדי, עוד שלייקס - לבוא שתהיה בקרה. זה אומר שאם אנחנו פוטרים מחובת המכרז, ההתקשרויות האלה לא יהיו בלי שאף אחד יפקח עליהן, אלא תוקם ועדה מיוחדת והיא זו - - -

<עיסאווי פריג':>
דנה, מי ועדת ההתקשרויות? 

<היו"ר קארין אלהרר:>
תן לה להשלים.

<עיסאווי פריג':>
הרי ועדת האיתור נגזרת מתוכה. תחזרי על החוק. 

<דנה נויפלד:>
אפשר לכתוב שוועדת ההתקשרויות - - - רגע, קודם כל ועדת ההתקשרויות קובעת לעניין - - - מה שהיא עושה, היא בוחנת את הסכום כדי שלא יהיה מצב שבו יינתן - - - בכל זאת מדובר בכסף ציבורי - - -

<עיסאווי פריג':>
אז תכניסי סייג, חבר ועדת התקשרויות, אסור שיהיה חבר ועדת מכרזים.

<דנה נויפלד:>
אפשר לכתוב את זה, רק תגיד לי אתה אם זה קשור, בסדר? כי ועדת האיתור לא קובעת את השכר, זה קודם כל. בי"ת, ועדת האיתור לא עוסקת באיתור של אותם אנשים, זה המצב - - -

<קריאה:>
קשה למצוא אנשים. 

<דנה נויפלד:>
נורא קשה לי, כי אתם - - -

<היו"ר קארין אלהרר:>
די, באמת די. 

<דנה נויפלד:>
ועדת האיתור קובעת למשרות שהן המשרות של נושאי משרה. פה מדובר על עובדים שלא נבחרים דרך ועדת האיתור. לכן זה לא שאותו אדם יכול לשבת פעמיים, פה מדובר על ההתקשרויות שנבחנות, כאשר מדובר על התקשרות מעל סכום מסוים והיא הייתה פטורה ממכרז ופטורה מוועדת איתור. הבהרתי את עצמי? בסדר? הבנת מה אני אומרת? 

<גלילה הורנשטיין:>
אבל לא לגבי השאלה שלי. 

<עיסאווי פריג':>
כן, הבהרת, אבל - - -

<גדי בן יצחק:>
בואו נקרא לילד בשמו - - -

<היו"ר קארין אלהרר:>
גדי, אבל היא באמצע, שנייה. 

<עיסאווי פריג':>
את נותנת סמכות ושמה אזיקים לסמכות הזו דרך ועדת ההתקשרויות. זה אחד נגד השני. 

<היו"ר קארין אלהרר:>
רגע, תנו לה להשלים. 

<דנה נויפלד:>
בגלל שאנחנו רוצים להתנהל בהוגנות ובשקיפות, בשביל שלא ייאמר משהו שאמרתי שלא נאמר, אני רוצה להבהיר, כל עוד אין הסכמה אחרת עם ההסתדרות הסעיף הזה חל על כלל העובדים. 

<גלילה הורנשטיין:>
על כלל העובדים? 

<דנה נויפלד:>
כלל העובדים. 

<גלילה הורנשטיין:>
ועדת ההתקשרויות? 

<היו"ר קארין אלהרר:>
כל עוד אין הסכמה אחרת. תקשיבי לרישא, עורכת דין בורנשטיין. 

<דנה נויפלד:>
תנו לי להגיד, אני ממש מבקשת, כי זה חשוב לנו,  אחר כך תגידו כל מה שאתם רוצים. תקשיב, אני מבקשת, תנו לי להשלים משפט, זה גם ככה קשה לי. סעיף 49, שוב, אני מבהירה, למען לא יוכלו להגיד שלא אמרנו או שאמרנו משהו אחר. כל עוד אין הסכמה בין ההסתדרות לבין הממונה על השכר והגורמים במשא ומתן הסעיף הזה חל על כלל העובדים בתאגיד. כלל העובדים, לא משנה מאיפה הם היו - - -

<איתן כבל:>
דהיינו בפרשנות, כל מה שיהיה אם לא - - -

<גלילה הורנשטיין:>
בסדר, אני לא מבינה מהר, אבל הבנתי. אבל לוועדת ההתקשרויות השאלה. 

<דנה נויפלד:>
כל הסעיפים - - -

<איתן כבל:>
בגלל זה, דנה, התוספת שלך שבאה באיחור, בדיוק בגללה אמרתי את הדברים בפתיחת הדברים. ואינני מתנגד באופן גורף. 

<משה שגב:>
אנחנו מבינים את הפחד הגדול של אנשי האוצר שבאו עכשיו, לחשו לאוזנך, אבל זה פשוט אבסורד מה שקורה פה. באמת. 

<קריאה:>
קודם קיבלנו תשובה אחרת. 

<קריאה:>
אני אחרי 23 שנות עבודה אצטרך לעמוד למכרז? 

<רינה חכמון:>
זו בדיוק השאלה שרציתי לשאול לגבי סעיף 49(א). 'קבלת אדם לעבודה בתאגיד השידור הציבורי תיעשה במכרז'. כל אחד? תפאורן? מזכירה? מפיק? מלבישה? 

<דנה נויפלד:>
כן. 

<היו"ר קארין אלהרר:>
כן. 

<רינה חכמון:>
המכרז הוא לשלוש שנים או שהמכרז הוא קבוע להתקבל לעבודה בתאגיד? יש הבדל בין זה שאת עוברת מכרז ו - - - אתה בא לעבוד בתאגיד או שאתה בא למכרז לתקופה מוגבלת של זמן. שאלה נוספת שיש לי, חובת המכרז לא תחול על משרת עיתונאי, כשאומרים עיתונאי האם מתכוונים למי שכותב, למי שמופיע על המסך, למי שמפיק, למי שעורך? מי הוא העיתונאי? 
<לזר צנדקוביץ:>
טכנאי עורך. 

<רינה חכמון:>
רגע, זה מאוד חשוב, מפני שאני חברה בוועד העיתונאים ואני עורכת ומפיקה, אבל אני חברת אגודת העיתונאים ואני עיתונאית, האם, אני לא בטוחה שאני ארצה לעבוד בתאגיד החדש, אבל האם אני אבוא לתאגיד החדש, אני אצטרך לעבור מכרז? והאם אני נכנסת בהגדרה של עיתונאי ואני אצטרך - - -

<היו"ר קארין אלהרר:>
רינה, הבנתי, הנקודה ברורה, היא חשובה בעיניי. ממה שאני מבינה, הגדרת עיתונאי היא הגדרה פרוצה, אם אני מבינה מהדברים. 
<שר התקשורת גלעד ארדן:>
לא, לשכת העיתונות הממשלתית מנפיקה תעודות - - - 

<קריאה:>
היא הנפיקה לכולם, גם לטכנאים, כבוד השר. 

<רינה חכמון:>
יש גם מה שנקרא עובדי שידור. 

<איתן כבל:>
אגודת העיתונאים זה כמו אגודת הסטודנטים, אתה רוצה להיות חלק ממנה? תהיה, זה עדיין לא הופך אותך לסטודנט. 

<לזר צנדקוביץ:>
היום הטכנאים הם גם עורכים. 

<רינה חכמון:>
נכון. 

<היו"ר קארין אלהרר:>
אוקיי, שמעתי, תודה. 

<איתן כבל:>
כולם בארגון אצלכם הם בהסתדרות? 

<היו"ר קארין אלהרר:>
חבר הכנסת כבל. 

<שר התקשורת גלעד ארדן:>
אני רוצה להעיר פה הערה. כיוון שאנחנו מדברים על פטור ממכרז אז אני חושב שיש עלינו חובה לנקוט פה בגישה מצמצמת. אין לי כוונה להתערב בהגדרות של כל ארגון עובדים, זכותו להחליט את מי הוא רוצה לייצג ומי שרוצה להיות מיוצג אצלו, אבל ככל שזה מדבר על פטור מחובת מכרז ההגדרה חייבת להיות, אני מסכים, יותר ספציפית. מה שאני מציע זה שאנחנו נעביר פירוט מקצועות שלדעתנו ראוי שיוגדרו כאן. אין ספק שגם זה יעורר סערה רבה, אבל - - -

<אתי בנדלר:>
זאת ועוד, אדוני השר, בהתאם להמלצות ועדת לנדס, כפי שהוא פרש אותם, מדובר רק על אלה שממלאים את התפקידים האלה בחטיבת החדשות. היום זה לא כתוב. 

<שר התקשורת גלעד ארדן:>
מה זה 'האלה'? 

<אתי בנדלר:>
- - - עורך חדשות או מגיש תכניות. מגיש תכניות זה לאו דווקא בחטיבת החדשות, וגם עיתונאי יכול שהוא מועסק במחלקה אחרת. 

<רינה חכמון:>
אבל יש גם מפיקים בחדשות. 

<היו"ר קארין אלהרר:>
רינה, די, ההערה נשמעה, היא חשובה ודנים בה. אז די להתפרץ. אני מתפרצת לדברים, אני באמת חושבת ש - - -

<אתי בנדלר:>
אני רוצה לומר שכיוון ששמענו גם על - - - לא שחס וחלילה אני מזלזלת בתפקיד מזכירה, אבל גם מזכירה, כדי לקדם אותה, כינו אותה עיתונאית, וכך הלאה סיפורים מסיפורים שונים שהגיעו ודאי לאוזני אדוני. אני חושבת שחשוב מאוד לדעת את מי פוטרים מחובת המכרז. 

<איתן כבל:>
נכון. 

<אתי בנדלר:>
יתרה מזו, אני חושבת שאם המשרד שוקל לצמצם את הוראות פסקה (2) צריכים גם בכל זאת לדבר על השיקולים בקביעת השכר, כי אם אומרים שעלות השכר תתבסס על שיקולים מקצועיים ובמסגרת התקציב שהוקצה לשם כך לכאורה יכול מנהל חטיבת החדשות במסגרת זו להחליט על כל שכר שהוא מוצא לנכון לכל אחד מאלה שפטורים מהמכרז, שנכנסים לפסקה (2), ואין כאן שום קריטריון של איזה שהיא שוויוניות. 

<שר התקשורת גלעד ארדן:>
למה את חושבת שהיום יש שם לגבי - - -

<קריאה:>
אבל אתם רוצים לעשות משהו יותר טוב. 

<שר התקשורת גלעד ארדן:>
לא, זה ממש לא. 

<אתי בנדלר:>
הרי ברור שכשאנחנו מדברים על טאלנט, אז המשכורת נקבעת בהתאם לאטלנטיות שלו, אבל כשאנחנו מדברים על תפקידים יותר זוטרים, צריכים להיות איזה שהן אמות מידה בכל זאת לקביעת השכר, שזה לא יהיה משהו לגמרי - - -

<שר התקשורת גלעד ארדן:>
בסדר, אבל האם גברתי מסכימה איתי שכנראה - - - אני מסכים לעיקרון ואפשר לקבוע אותו בחקיקה כעיקרון, אבל את אותם כללים וזה צריך גם להשאיר למועצה לקבוע שם, רק צריך להנחות אותה בחקיקה ש - - -

<אתי בנדלר:>
- - - היא חייבת לקבוע - - - וצריכים גם לקבוע - - -

<שר התקשורת גלעד ארדן:>
זה עיקרון שמקובל עליי. 

<אתי בנדלר:>
עוד הערה אחת, כיוון שאין חובת מכרז לכאורה עלולה גם שלא להיות פומביות לרצון לאייש תפקיד מסוים, כי אין חובת פרסום הודעה על המכרז. וצריכה להיות באיזה שהיא צורה גם חובת פומביות על המשרה שאותה רוצים לאייש, כדי לוודא שבאמת יוכלו להציע את מועמדותם ל - - - 

<קריאה:>
אלה כללי המכרזים. 

<אתי בנדלר:>
לא על המכרזים, על המשרות שלא חלה עליהן חובת מכרז. 

<אופיר טל:>
גברתי, הנושא הוא נושא כבד ביותר, אני חושב שנכון להמשיך את הדיון מחר, פשוט - - -

<היו"ר קארין אלהרר:>
בסדר, רק תן לה להשלים משפט, ברשותך. 

<אופיר טל:>
בוודאי. 

<היו"ר קארין אלהרר:>
תודה.

<אתי בנדלר:>
ואולי עוד להנחות, כשמדברים על הנחיה, שיהיו איזה שהם הליכים לבדיקת התאמה. 

<שר התקשורת גלעד ארדן:>
יש לי שאלה, גברתי,  נניח שוועדת האיתור רוצה לאתר סוג של תפקיד שכפי שאמרנו, לא יודע איך, טאלנטים זה לא רק מי שעומדים מול המצלמה, יכול להיות גם, אינני יודע, איזה כותב ידוע, לא יודע, אני לא בקי, אבל נניח שיש מישהו כזה, סוג משרה כזה שרוצים עכשיו לפנות בהליך שפונים לשישה מועמדים ומזמינים אותם לראיונות. בכל מקרה כזה גברתי חושבת שצריך לפרסם מודעה לציבור? 
<אתי בנדלר:>
לא, קודם כל אני חושבת שמי שצריכה להחליט על זה זו המועצה, שהיא קיבלה הנחיות, אבל אין היום - - -

<שר התקשורת גלעד ארדן:>
אבל זה מה שאמרתי, אז אפשר יהיה להנחות מתי היא תפורסם, מתי ההליך הוא - - - 

<אתי בנדלר:>
המועצה תקבע כללים. היום, אם אדוני יראה, הוראות פסקה (2) לא מדבר בכלל על ועדת האיתור, לא מדבר כאן בכלל על - - - קבלת אדם למשרה תיעשה בידי אדם אחד באישור המנהל הכללי. זה הכול. לא מדובר, לא על ועדה, לא על שום קריטריונים. 

<דנה נויפלד:>
אני לא מצליחה להבין - - - מה שיוצא מזה, שוב - - -

<היו"ר קארין אלהרר:>
דנה, אני מתנצלת שאני קוטעת אותך, אנחנו פשוט חרגנו מהשעה, אנחנו מסיימים את הדיון עכשיו ומחר אנחנו נמשיך בדיון המאוד מאוד חשוב הזה. 

<דנה נויפלד:>
אם אתי רוצה לאפשר סעיף - - - לא הצלחתי להבין, בסוף יצא מזה מכרז. 

<היו"ר קארין אלהרר:>
תודה רבה לכולם. 

<ורד סויד-פאר:>
בטאלנטים שתהיה התייחסות דומה, זהה, לנשים. 

<היו"ר קארין אלהרר:>
טאלנטיות גם.

מחר הדיון בשעה 9:00 באולם נגב. עד 14:00. 

<הישיבה ננעלה בשעה 11:35.>
